Nelly Psarrou - Οι Αρνητές της Επιστήμης: Υποχρεωτικός Εμβολιασμός (4)\nHome Δημοσιογραφία Αναλύσεις Οι Αρνητές της Επιστήμης: Υποχρεωτικός Εμβολιασμός (4)\nΣυνεχίζω με την ανάρτηση του τέταρτου μέρους της έρευνας για τον υποχρεωτικό εμβολιασμό.\nΥποχρεωτικός Εμβολιασμός (4)\n4.2. Κατασκευή Κλίματος Έκτακτης Ανάγκης\nΟ καθηγητής κλινικής φαρμακολογίας στο ΑΠΘ Δημήτρης Κούβελας μας λέει πως, στην Ελλάδα «δημιουργήσαμε μια αίσθηση ότι πιεζόμαστε γιατί ο κόσμος χάνεται, δηλαδή έπεσαν κεφάλαια για να πεισθεί ο κόσμος για την επικινδυνότητα του Covid. [Όποτε κι αν ανοίξετε την τηλεόραση, οποιαδήποτε ώρα] το 90% της πληροφορίας είναι σε σχέση με τον Covid, δηλαδή για έναν ιό ο οποίος έχει θνητότητα 0,15%, ... και ο μέσος όρος ηλικίας των θανόντων είναι τα 80 έτη, ενώ ο μέσος όρος ηλικίας της γενικής θνησιμότητας είναι τα 81. Επί της ουσίας δεν έχουμε άλλους θανάτους. Θα πεθάνουν δηλαδή αυτοί που τους περιμέναμε» (16:30-17:24). «Μα τι λέει αυτός τώρα», αναρωτιόμαστε εύλογα, δεδομένων των ειδήσεων και εικόνων με σακούλες νεκρών, ΜΕΘ υπερπλήρεις και καθημερινούς αριθμούς θανάτων. Αν όμως αρχίσουμε και συλλέγουμε στοιχεία, θα διαπιστώσουμε μια άλλη πραγματικότητα. Με απλά λόγια, προκειμένου να παρουσιαστεί η κατάσταση ως τρομαχτική αλλά και να τεθούν οι πολίτες σε τέτοια πίεση που να αδημονούν για την οποιαδήποτε λύση, συντέλεσαν τρεις παράγοντες: η υπερδιόγκωση του πραγματικού κινδύνου (μέσω των ΜΜΕ), η λήψη ακραίων μέτρων που δεν συνάδουν με το πρόβλημα και είναι αντίθετα με τις παροτρύνσεις των επιστημόνων, καθώς και η ψυχολογική πίεση που ασκήθηκε πάνω τους.\n4.2.α. Υπερδιόγκωση του κινδύνου\nΗ κατασκευή μιας κατεπείγουσας πραγματικότητας γίνεται με πολλού τρόπους αλλοίωσής της. Ας αναφερθούμε στην θνητότητα και στις κηδείες.\nΗ θνητότητα από τον ιό SarsCov2 υπολογίζεται σε έναν μέσο όρο περίπου στο 0,15% (ποσοστό που ανεβαίνει για χώρες που επλήγησαν πολύ στο 0,23%, και κατεβαίνει για χώρες που αντιμετώπισαν τον κορωνοϊό πολύ αποτελεσματικά (Ιωαννίδης, 1:52:12''). Τα ποσοστά αυτά τροποποιούνται βέβαια καθώς γίνονται τα τεστ στον πληθυσμό, διότι το κλάσμα υπολογισμού της θνητότητας αποτελείται από θανάτους προς τον παρονομαστή των κρουσμάτων (στην πραγματικότητα, προς όσους έχουν αναπτύξει αντισώματα). Έτσι, ο αμερικανικός CDC για παράδειγμα δίνει μέσο όρο 0,65%. Τα ποσοστά διαφοροποιούνται επίσης σε πολύ μεγάλο βαθμό ανάλογα με την ηλικία. Έτσι, στα παραπάνω στοιχεία του CDC για παράδειγμα, έχουμε μια κλιμάκωση που ξεκινά από το 0,003 για τους κάτω των 19 ετών (στην Ελλάδα μηδέν), 0,02 στους 20-49, 0,5 στους 50-69, και 5,4 στους 69 και άνω. Αυτά τα στοιχεία σημαίνουν ότι έχουμε πολύ μεγάλες δυνατότητες παρέμβασης και μείωσης του ποσοστού προστατεύοντας τις ηλικιακές ομάδες ανθρώπων που έχουν τον μεγαλύτερο κίνδυνο. Έτσι, δυνητικά πέφτει και η συνολική θνητότητα από το ιό. Κυρίως όμως αυτά τα ποσοστά διαφοροποιούνται σημαντικά ανάλογα με το αν τα άτομα έχουν υποκείμενα νοσήματα. Ξέρουμε ότι οι υγιείς, ακόμη και σε μεγάλη ηλικία, έχουν πολύ χαμηλά ποσοστά θνητότητας, ενώ οι ευάλωτοι μεγαλύτερα, ακόμη κι αν είναι πιο νέοι. Για παράδειγμα, η θνησιμότητα (θάνατοι σε ποσοστό πληθυσμού) ειδικά στα γηροκομεία φτάνει το 25% διότι πρόκειται για κλειστούς χώρους όπου υπάρχουν συγκεντρωμένοι άνθρωποι μεγάλης ηλικίας που συνήθως έχουν νοσήματα, όπως αναφέρει ο καθηγητής Ιωαννίδης. Αντίστοιχα, όπως με ενημέρωσε ο καρδιολόγος και ερευνητής στη Σχολή Δημόσιας Υγείας του Πανεπιστημίου Δυτικής Αττικής και Πατρών, Κωνσταντίνος Φαρσαλινός, οι εξάρσεις που είχαμε σε Βέλγιο και Νέα Υόρκη οφείλονται ακριβώς στο ότι δεν προσέχτηκαν καθόλου τα γηροκομεία: στη Νέα Υόρκη στέλναν τους αρρώστους παππούδες πίσω στα γηροκομεία, όπου μετέδιδαν τον κορωνοϊό, και στο Βέλγιο για παρόμοιους λόγους είχαμε το 65% των συνολικών θανάτων της χώρας στα γηροκομεία, όπου βρίσκονταν μόνο το 1% του πληθυσμού! Στην Σουηδία, επίσης, μια χώρα με ίδιο πληθυσμό με την Ελλάδα, που δεν έχει εφαρμόσει κανένα από τα γνωστά μέτρα, οι θάνατοι είναι σχεδόν διπλάσιοι από τη χώρα μας για το 2020 (8.700 περίπου), όπου η μεγαλύτερη ζημιά έγινε στα γηροκομεία, όχ μόνο για τους συνήθεις λόγους, αλλά και επειδή οι εργαζόμενοι σε αυτά ήταν ωρομίσθιοι και πήγαιναν από το ένα γηροκομείο στο άλλο μεταφέροντας τον ιό. Στην Ελλάδα δεν έχουμε πολλούς στα γηροκομεία ευτυχώς.\nΑυτά τα στοιχεία σημαίνουν ότι δεν πρόκειται για πανδημία, όπως συχνά έχει επισημανθεί, αλλά για συνδημία (Γεροτζιάφας, 1:00:30’’) δηλαδή για μια επιδημία που πλήττει όσους έχουν υποκείμενα νοσήματα, είναι παχύσαρκοι, έχουν περάσει καρκίνο, είναι σε ανοσοκαταστολή κλπ, ειδικά εφόσον είναι άνω των 65-70 ετών. Συνδημία επίσης σημαίνει ότι κινδυνεύουν περισσότερο οι πιο ευάλωτοι κοινωνικά, δηλαδή οι πιο φτωχοί, αυτοί που εργάζονται σε πιο επιβαρυμένο περιβάλλον, κλπ. Με άλλα λόγια, γενναίες παρεμβάσεις στο σύστημα υγείας και στοχευμένες ανά πληθυσμό μπορούν να βελτιώσουν κατά πολύ την εικόνα της νόσου. Δεν είναι τυχαίο άλλωστε ότι, όταν για παράδειγμα λαμβάνονταν τον Σεπτέμβρη οι αποφάσεις για αυξημένους περιορισμούς ανάλογα με την περιοχή, οι αποφάσεις λάμβαναν υπόψη όχι τόσο τον αριθμό των κρουσμάτων αλλά τη διαθεσιμότητα σε κλίνες του συστήματος υγείας στην περιοχή. Ο καθηγητής Ιωαννίδης υποστηρίζει, με βάση αυτά και άλλα στοιχεία, ότι, αν και η Covid 19 φυσικά και δεν είναι “μια γριπούλα”, όπως κάποιοι ισχυρίζονται, εντούτοις με τα κατάλληλα μέτρα μπορεί να πέσει στο επίπεδο της γρίπης, χωρίς αυτό να σημαίνει ότι η γρίπη δεν είναι μια ανησυχητική ίωση που μάλιστα βάλλει και τα μικρά παιδιά (Ιωαννίδης, 2:03:20''). Για παράδειγμα, στη Σιγκαπούρη τα μέτρα αυτά αφορούσαν τον περιορισμό στην κοινότητα, την απομόνωση των γηροκομείων και την φροντίδα των νοσούντων με ιατρούς στο σπίτι. Αυτό που πρέπει να γίνει, υποστηρίζει ο κ. Ιωαννίδης, είναι αυστηρή φροντίδα για το 10% περίπου του πληθυσμού που είναι αυτό που κινδυνεύει περισσότερο, και τότε τα πράγματα θα είναι σίγουρα πολύ πιο αισιόδοξα.\nΤα παραπάνω ποσοστά θνητότητας αφορούν συνολικά τους υπολογισμένους νεκρούς παγκοσμίως (περίπου 1,5 εκατ.). Όμως, από αυτόν τον αριθμό δεν ξέρουμε πόσοι πέθαναν από κορωνοϊό ή με κορωνοϊό (δηλαδή από άλλο νόσημα και είχαν και τον ιό), διότι η καταγραφή παντού, όπως και στην Ελλάδα (όπως δήλωσε και ο κ. Τσιόδρας), γίνεται με την καταγραφή όλων ως θανάτων από κορωνοϊό, ανεξαρτήτως από την αιτία θανάτου, εφόσον το τεστ για κορωνοϊό είναι θετικό (Ιωαννίδης, 1-10'). Τα ίδια τα τεστ μάλιστα γίνονται με αμνάλυση σε αδικαιολόγητα πολλούς “κύκλους” (όπως λένε στα εργαστήρια), με αποτέλεσμα να δείνουν αυξημένα θετικά αποτελέσματα. Έτσι, καταγράφονται θάνατοι από κορωνοϊό ακόμη και ασυμπτωματικών που δεν νόσησαν καν\nΠολλοί θάνατοι στην αρχή προήλθαν και από “κακές” ιατρικές πρακτικές: δηλαδή οι ιατροί εφάρμοζαν τεχνικές ή φάρμακα για να βοηθήσουν αλλά είχαν το αντίθετο αποτέλεσμα. Η σύσταση (και όχι εντολή, όπως λέγεται) που είχε δοθεί για την μη διενέργεια νεκροψιών αν δεν υπάρχει σοβαρός λόγος δεν βοηθούσε να εντοπιστεί ακριβώς η αιτία του θανάτου και να εξαχθούν τα σωστά συμπεράσματα, δεδομένου ότι επρόκειτο για καινούρια ασθένεια και οι νεκροψίες ίσως να βοηθούσαν στην κατανόησή της. Ύστερα από παράκαμψη αυτής της οδηγίας από ιατρούς στην Γερμανία και την Ιταλία, έγινε κατανοητό ότι κατά την διασωλήνωση για παράδειγμα δεν έπρεπε να δίνουν πολύ αέρα στους ασθενείς διότι έτσι τους χειροτέρευαν.\nΣε ότι αφορά το ζήτημα του υποχρεωτικού εμβολιασμού -για να μην ξεχνάμε και το θέμα μας- αναφορικά πάντα με τα παραπάνω στοιχεία και ποσοστά θνητότητας, ο κ. Φαρσαλινός έγραψε πρόσφατα τα εξής: «να θυμίσω ότι το αντιεμβολιαστικό κίνημα γιγαντώθηκε σε εποχές επιβολής υποχρεωτικού εμβολιασμού [σε περιόδους νόσων με μεγάλη θνησιμότητα]. Για παράδειγμα, η νομοθέτηση του υποχρεωτικού εμβολιασμού για την ευλογιά στην Αγγλία και την Ουαλία το 1853, καθιέρωσε και ενίσχυσε [την παρουσία του] αντιεμβολιαστικού κινήματος, στο οποίο προσχώρησαν όχι μόνο όσοι ήταν εναντίον των εμβολίων αλλά και όσοι ήταν εναντίον της εισβολής και παρέμβασης των κυβερνήσεων στην προσωπική αυτονομία. Έχει σημασία να διευκρινιστεί ότι η ευλογιά ήταν μία νόσος με θνητότητα 30%, με υψηλή θνητότητα και στα παιδιά [έναντι της Covid 19 που είναι μόνο στο 0,15-0,6]».\nΓύρω από τις κηδείες των θανόντων στήθηκε ένα έντονο επικοινωνιακό “σόου”. Για λόγους άγνωστους, οι νεκροί θάβονται με βάση το πρωτόκολλο του Έμπολα, που προβλέπει το κλείσιμο του πτώματος σε πλαστικούς σάκους, το σφράγισμα των φέρετρων και την χρήση προστατευτικών ρούχων, και όχι με το πρωτόκολλο του Covid 19, που δεν αναφέρει κανένα ειδικό μέτρο και μάλιστα επιτρέπει την φροντίδα του θανόντος από την οικογένειά του (υπάρχει και το πρωτόκολλο του αμερικανικού CDC). Ο ερευνητής Κωνσταντίνος Φαρσαλινός (1:30:40-1:50:00) που ανέδειξε το θέμα μιλά για απαράδεκτο επικοινωνιακό παιχνίδι σε βάρος της ψυχικής υγείας των ανθρώπων, που δεν είχαν την ευκαιρία να αποχαιρετήσουν τους δικούς τους όπως θα ήθελαν με βάση τα έθιμά τους, και μάλιστα χωρίς λόγο. Από την άλλη, σε συνέντευξή του ο ιατροδικαστής Γρηγόρης Λεών στο MEGA λέει ότι τα μέτρα που παίρνουν τα γραφεία κηδειών ακολουθούν τις οδηγίες του ΕΟΔΥ. Όμως, οι οδηγίες του ΕΟΔΥ δεν περιλαμβάνουν αυτά που έχει δει ο κόσμος στις τηλεοράσεις.\nΤο ζήτημα ερεύνησε επισταμένως ο κ. Φαρσαλινός όταν διαπίστωσε ότι σε όλα τα νοσοκομεία της χώρας τα φέρετρα έφευγαν σφραγισμένα, κι εκεί κατάλαβε πως πρέπει να υπάρχει κάποια κεντρική εντολή. Και την βρήκε, σε «έγγραφο με υπογραφή του Γ.Γ. Δημόσιας Υγείας Παναγιώτη Πρεζεράκου, με το οποίο έχουμε υπέρβαση των οδηγιών για κηδείες και ταφές Covid-19 , τόσο του ΕΟΔΥ, όσο και του Ευρωπαϊκού ECDC, αλλά και την πρακτική του USA- CDC , με αποτέλεσμα στην Ελλάδα να ακολουθούνται καθ' υπέρβαση οδηγίες για κηδείες όπως στην περίπτωση του Ebola, με σφραγισμένα τα φέρετρα των νεκρών». Στην πραγματικότητα έχουμε μια εμβόλιμη πρόταση ενός ανθρώπου σε ένα έγγραφο αναφορικά με την μεταφορά σορού από το εξωτερικό στην Ελλάδα, η οποία πρόταση δεν συνοδεύεται από επιστημονικά αιτιολογημένη γνώμη. Όπως τονίζει ο κ. Φαρσαλινός, «εφόσον δεν προκύπτει επαρκής επιστημονική εξήγηση, εγείρει μείζον ηθικό αλλά και νομικό θέμα για όσους συγγενείς έχασαν ανεπιστρεπτί την δυνατότητα να αποχαιρετήσουν τους οικείους τους, ανεξαρτήτως θρησκευτικού δόγματος ή προσωπικού πιστεύω, με τον τρόπο που οι ίδιοι έχουν επιλέξει τον τελευταίο αποχαιρετισμό».\nΕνδιαφέρον έχει και η πληροφορία από τον κ. Λεών (στο 2') ότι δεν κάνουν νεκροτομή στους θανόντες επειδή έχουν αιτία θανάτου προσδιορισμένη: η νεκροτομή γίνεται για να προσδιοριστεί αιτία θανάτου, όταν αυτή δεν υπάρχει. Σε αρκετές χώρες (όχι στην Ελλάδα) η αιτία θανάτου προσδιορίζεται από κάποιον αλγόριθμο! Η είδηση μας έρχεται από την Κύπρο: «Πρόκειται για το λογισμικό Iris, ένα αυτόματο σύστημα για την κωδικοποίηση πολλαπλών αιτιών θανάτου και για την επιλογή της υποκείμενης (τελικής) αιτίας θανάτου όπως ανέφερε ο Δρ Μάριος Λοΐζου, Επιστημονικός Διευθυντής, Διεύθυνσης Λευκωσίας ΟΚΥπΥ. Το Iris βασίζεται στο διεθνές έντυπο πιστοποίησης θανάτου που παρέχεται από την Παγκόσμια Οργάνωσης Υγείας (ΠΟΥ) και οι αιτίες θανάτου κωδικοποιούνται σύμφωνα με τους κανόνες του ICD-10. Οι χρήστες του Iris εισαγάγουν στο λογισμικό τις ασθένειες έτσι όπως ακριβώς έχουν καταγραφεί στο Ιατρικό Πιστοποιητικό Αιτιών Θανάτου (χωρίς να αλλάξουν τίποτα ούτε τη στείρα των ασθενειών αλλά ούτε και το λεκτικό τους) από τον εκάστοτε γιατρό που πιστοποιεί το θάνατο. Ακολούθως, το λογισμικό χρησιμοποιώντας τους διεθνής κανόνες και τους κωδικούς του ICD-10 εξάγει από τις πολλαπλές αιτίες θανάτου και την τελική (υποκείμενη) αιτία θανάτου. Το Iris χρησιμοποιείται στις ακόλουθες χώρες: Αυστραλία, Αυστρία, Βέλγιο, Καναδά, Καταλονία, Τσεχία, Δανία, Αγγλία και Ουαλία, Γαλλία, Γερμανία, Ισραήλ, Ιταλία, Ινδία, Ιαπωνία, Λουξεμβούργο, Μεξικό, Νορβηγία, Φιλιππίνες, Σουηδία, Ολλανδία, Ζάμπια». Την αιτία θανάτου δεν την ορίζει ο ιατρός. Το σύστημα «χρησιμοποιείται για την τυποποιημένη και συγκρίσιμη μεταξύ των χωρών καταγραφή ασθενειών και θανάτων».\n4.2.β. Οι Αρνητές της Επιστήμης\nΕκτός από την υπερδιόγκωση του κινδύνου, θεσπίστηκαν μια σειρά από μέτρα που ασκούν τόσο ασφυκτική πίεση στους πολίτες που αδημονούν να βγουν από αυτήν με κάθε τρόπο – και αντιστοίχως άλλα απαραίτητα μέτρα αγνοήθηκαν. Πρόκειται για μια καταφανή άρνηση των επιστημονικών δεδομένων από τους ιθύνοντες και αγνόησή τους από μεγάλο μέρος των πολιτών χάρη και στην μονοδιάστατη “ενημέρωση”.\ni) Ενίσχυση της Πρωτοβάθμιας Φροντίδας: προτείνεται από τους επιστήμονες, δεν την υλοποιεί η κυβέρνηση.\nΌλοι ανεξαιρέτως οι επιστήμονες έχουν τονίσει ότι πρωταρχικό μέτρο για την καταπολέμηση του κορωναϊού είναι η ενίσχυση της πρωτοβάθμιας φροντίδας. Μιλάμε για Κέντρα Υγείας, οικογενειακό ιατρό, εξατομικευμένη παρακολούθηση ασθενών, αποκέντρωση αποκεντρωμένων υπηρεσιών κλπ. Ας δούμε τι λένε μερικοί εξ αυτών. «Κατέρρευσε το σύστημα υγείας αφού είχαμε απογυμνώσει και την πρωτοβάθμια φροντίδα, κι έτσι όποιος νοσούσε από οτιδήποτε απλό έπρεπε να κατέβει Θεσσαλονίκη, κι εκεί μπορεί να κολλούσε και κορωνοϊό. Δημιουργήσαμε βόμβες μετάδοσης: εμείς [στην Ελλάδα] πήραμε μέτρα διάδοσης του κορωναϊού. ... Μάλιστα, στην πρωτοβάθμια θα καταγράφονταν οι ανάγκες, θα ξέραμε ποιοι ακριβώς άνθρωποι είναι οι ευπαθείς, και θα τους φροντίζαμε κατ' οίκον χωρίς να βγαίνουν έξω, και οι υπόλοιποι θα βγαίναμε κανονικά να δουλέψουμε...» (Κούβελας, 2'-5:30). «Γιατί δεν έγιναν στην Ελλάδα τα πράγματα που έπρεπε να γίνουν και γνωρίζαμε ποια είναι αυτά; …και κυρίως την οργάνωση πρωτοβάθμιας, την οργάνωση νοσοκομείων και την συνεργασία με τα ιδιωτικά, την βοήθεια από τον στρατό. Ενώ τα ξέραμε όλα αυτά, εμείς λέγαμε ότι είμαστε covid free, και καλούσαμε τουρίστες, οπότε ξέρουμε ξεκάθαρα τι φταίει. Φταίει το Υπουργείο Υγείας...» (Γεροτζιάφας (2:52:40''). «Ο τρόπος να ελέγξεις και να βοηθήσεις είναι να στείλεις ανθρώπους και ιατρούς στη γειτονιά. Στην αρχή δεν ξέραμε το μέγεθος, αλλά μετά το καλοκαίρι έπρεπε να είχαμε προετοιμαστεί. Ο ΕΟΔΥ έβαζε τηλεφωνήτριες και λέγανε, αν έχεις πυρετό κάτσε σπίτι και πάρε το γιατρό τηλέφωνο. Ποιον γιατρό να πάρουνε;» (Βλαχογιαννόπουλος (2:30:30''). «Στη Σιγκαπούρη, έφτιαξαν κλινικές σε επίπεδο κοινότητας ώστε, τα πολλά κρούσματα που είχαν, να μην διασπαρθούν στις άλλες περιοχές και στα κεντρικά νοσοκομεία, και είχαν ελάχιστους θανάτους» (Φαρσαλινός (1:47:20'').\nΕνίσχυση της πρωτοβάθμιας φροντίδας σημαίνει αυτομάτως αποσυμφόρηση των νοσοκομείων και μείωση της κυκλοφορίας του ιού σε αυτά και στο υγειονομικό προσωπικό, καθώς και εξυπηρέτηση και των άλλων αρρώστων. «Η πορεία της νόσου ανακάμπτεται αν βάλεις τους ευπαθείς σπίτι τους και τους παρέχεις εκεί φροντίδα, χωρίς να πειράξεις τα νοσοκομεία. Στην Κίνα έχτισαν σε μία βδομάδα νοσοκομείο. Πιστεύετε πως δεν είχαν νοσοκομείο; Απλώς δεν ήθελαν να μπλέξουν τους covid με τους άλλους. Στην Ελλάδα είχαμε ειδικά νοσοκομεία λοιμώξεων, στη Θεσσαλονίκη το Λοιμωδών Νοσημάτων, στην Αθήνα το Νταού Πεντέλης, της Αγίας Βαρβάρας. Αυτά τα κλείσαν το ’12-’13 για λόγους οικονομίας. Υπάρχουν όμως, θα μπορούσαν απ' τον Φλεβάρη να τα βάψουν, να βάλουν και γιατρούς και να τα λειτουργήσουν. Δεν κάναμε τίποτα σωστό, τίποτα, ούτε ένα. Και η αντιπολίτευση συμφωνούσε με αυτά...» (Κούβελας, 6-11'). Το να τα κάνεις όλα για Covid 19, όπως έκανε η κυβέρνηση, σημαίνει ότι δεν έχεις φροντίδα για τους άλλους σοβαρά αρρώστους, και θα έχεις αύξηση θανάτων εκεί. Με τον τρόπο που έγιναν τα πράγματα «πλέον τα νοσοκομεία είναι διασπορείς του Covid» (Φαρσαλινός).\nΠέντε επιστήμονες έστειλαν ανοιχτή επιστολή στην κυβέρνηση προτείνοντας άμεσα μέτρα (κυρίως ενίσχυση της πρωτοβάθμιας υγείας). Εντύπωση μεταξύ αυτών προκαλεί και η πρόταση: «Άμεση από-ποινικοποίηση της μετάδοσης του ιού. Εκτός από το γεγονός ότι αποτελεί ακραίο και αναχρονιστικό μέτρο, είναι αδιανόητο, πρωτοφανές και προσβλητικό οι ιδιώτες ιατροί να εργάζονται υπό τη δαμόκλειο σπάθη πιθανών ποινικών ευθυνών σε περίπτωση μετάδοσης του ιού μέσα στο ιατρείο τους ή κατά την παροχή των υπηρεσιών τους προς τους πολίτες». Πράγματι, η κυβέρνηση νομοθέτησε με Πράξη Νομοθετικού Περιεχομένου στις 25 Φεβρουαρίου 2020 κατεπείγοντα μέτρα για τον κορωνοϊό, μεταξύ αυτών και ότι « Όποιος δεν συμμορφώνεται με τα μέτρα του παρόντος άρθρου τιμωρείται με φυλάκιση έως δύο ετών, εκτός αν η πράξη τιμωρείται βαρύτερα με άλλη διάταξη» (ΦΕΚ Α΄ 42/25-02-2020, άρθρο 1 &6). Εντωμεταξύ υπάρχει βαρύτερη διάταξη, που ορίζει 10ετή κάθειρξη έως ισόβια σε περίπτωση θανάτου άλλου ανθρώπου στον Ποινικό Κώδικα (άρθρο 285) (σε διάταξη που προϋπήρχε και αυστηροποιήθηκαν οι ποινές το 2019). Και για την ενεργοποίηση του άρθρου 285 ενόψει των μέτρων που νομοθέτησε η κυβέρνηση, έστειλε ο εισαγγελέας του Αρείου Πάγου, κ. Πλιώτας, εγκύκλιο (υπ’ αριθμ. 4/2020) προς τους Εισαγγελείς Εφετών και Πρωτοδικών της χώρας να παρέμβουν όταν συντρέχει λόγος για την εφαρμογή του άρθρου 285 προκειμένου να αντιμετωπίσουν «αντιδράσεις ατόμων διαφωνούντων … προκαλούντα εύλογη ανησυχία στους νομοταγείς πολίτες». Μάλιστα, σύμφωνα με την εγκύκλιο «επιβάλλεται, η προσοχή των εισαγγελικών λειτουργών της χώρας να εστιάζεται εκτός άλλων και στη διερεύνηση τέλεσης του εγκλήματος του άρθρου 183 ΠΚ (διέγερση σε ανυπακοή), … διάταξη [που] βελτιώθηκε στον νέο ΠΚ με την προσθήκη και του διαδικτύου ως μέσου δημοσιοποίησης της πρόκλησης ή διέγερσης σε ανυπακοή!\nΣτο πλαίσιο των ανωτέρω, έχουν ήδη υπάρξει ΕΔΕ (Ένορκες Διοικητικές Εξετάσεις) σε νοσοκομεία για προσωπικό που ασθένησε, όπως στον Άγιο Σάββα. Αλλού όμως στάλθηκαν προειδοποιήσεις, όπως στο Γ.Ν Πτολεμαΐδας «Μποδοσάκειο», όπου η διοίκηση προειδοποίησε τους εργαζόμενους: «Εάν κατά την ιχνηλάτηση μετά από εμφάνιση θετικού κρούσματος σε άτομο του προσωπικού βρεθεί κάποιος από το προσωπικό που είχε επαφή υψηλού κινδύνου εντός του Νοσοκομείου, που σημαίνει ότι δεν πήρε μέτρα προστασίας, απομακρύνεται από την εργασία για 7 ημέρες, και θα του επιβληθούν οι προβλεπόμενες κυρώσεις»! Είναι προφανές, πέραν του ανήθικου του πράγματος απέναντι σε ιατρούς, ότι η αντιμετώπιση αυτή είναι αντιεπιστημονική, δεδομένου ότι σε μια τέτοια περίπτωση όποιος ανακριθεί θα αποφύγει να δώσει αληθή στοιχεία, από τον φόβο ενδεχόμενης δίωξης, και άρα θα εμποδιστεί η σωστή ιχνηλάτηση.\nΈτσι λοιπόν, η κυβέρνηση της χώρας αντιμετωπίζει τους πάντες, ακόμα και τους ιατρούς, με ποινικά κατασταλτικά μέσα. Όσο για την ενίσχυση της πρωτοβάθμιας φροντίδας που ζητούν οι ιατροί… δεν προσέλαβε κανέναν ιατρό ούτε συνεργάστηκε με ιδιώτες προς ενίσχυση των αρρώστων εκτός νοσοκομείων, επίταξε ιδιωτικές κλινικές και τις στελέχωσε με προσωπικό από το ήδη υποστελεχωμένο ΕΣΥ, έκλεισε και κλινική στη Θήβα (ίσως και άλλες που δεν γνωρίζω), και έδωσε λίγα χρήματα μόνο για μερικές ακόμη ΜΕΘ (δηλαδή το τελικό στάδιο της εξέλιξης της νόσου, που συνιστά τριτοβάθμια φροντίδα υγείας). Κι όλα αυτά συμβαίνουν σε ένα σύστημα υγείας που, μέσα στα μνημόνια, αποδεκατίστηκε εντελώς. Να σημειωθεί ότι την περίοδο '12-'13 έκλεισαν περίπου 10 νοσοκομεία, κάποια από τα οποία θα μπορούσαν να στελεχωθούν και να χρησιμοποιηθούν. Και να θυμίσουμε ότι, ο τότε υπουργός Υγείας Άδωνης Γεωργιάδης ενώ έκλεινε νοσοκομεία, ζητούσε αυτάρεσκα να του “χρεωθούν” οι απολύσεις ιατρών ως δικές του αποφάσεις: «δεν θέλω να μου πάρει τη δόξα η τρόικα», είχε πει.\nii) Εγκλεισμός (lockdown)\nΗ απόφαση για τον δεύτερο εγκλεισμό συναντά την αντίδραση της συντριπτικής πλειονότητας των επιστημόνων: ενδεικτικά μόνο, Καλομενίδης, Ζακυνθινός, Ιωαννίδης, Κούβελας, Φαρσαλινός, Βανταράκης κ.ά. Αντιθέτως, για τον πρώτο εγκλεισμό υπάρχει μεγαλύτερη συμφωνία λόγω άγνοιας της ασθένειας: «καλά κάναμε, γιατί ακούγαμε για θνητότητα 3-5%» (Φαρσαλινός, 1:47:20''), αν και κάποιοι θεωρούν ότι δεν είχε έρθει τότε ακόμη σοβαρό κύμα επιδημίας στη χώρα μας. Όσοι διαφοροποιούνται στην αποδοκιμασία του δεύτερου εγκλεισμού το κάνουν στη βάση της πρακτικής άποψης ότι, “εδώ που φτάσαμε, κι αφού δεν πάρθηκαν τα μέτρα που λέγαμε, τι να κάναμε;”, όπου όμως και πάλι τον θεωρούν ως «αποτυχία». Για παράδειγμα, ο Γρηγόρης Γεροτζιάφας (45:00-59:00) σε παρέμβασή του υπέρ του Lockdown σε συζήτηση με τον καθηγητή Ιωάννη Ιωαννίδη, το χαρακτηρίζει αδιέξοδη πολιτική και «αποτέλεσμα πολιτικής αποτυχίας», εντούτοις το εγκρίνει ως λύση στην προσπάθεια να περιορίσουμε τη ροή των ασθενών. Όχι ως επιδημιολόγος, αλλά ως ιατρός, είπε, κρίνω ότι μας έκανε καλό: δεν εξουδετερώνει την επιδημία φυσικά, και δεν έχει αποτέλεσμα στην επιδημία, αλλά μόνο στο ιατρικό σκέλος της αντιμετώπισης μέσα στα νοσοκομεία. «Αλλά και τώρα δεν έπρεπε να σταματήσουν τα χειρουργεία», λέει, ενώ γενικώς το θεωρεί αδιέξοδη πολιτική (51').\nΟ κ. Κούβελας: (1:00-5:30'') μας ενημερώνει πως σύμφωνα με την διεθνή βιβλιογραφία οι εγκλεισμοί δεν αναστέλλουν την διάδοση των ιών: «Εγώ δεν περίμενα μείωση στη Θεσσαλονίκη, εμείς το ξέραμε, “όταν ο κλέφτης είναι μέσα στο σπίτι, δεν βοηθάει να κλειδώσεις την πόρτα”». Επίσης, «με το λοκντάουν η θνησιμότητα αυξάνεται, δεν μειώνεται, διότι αυξάνονται οι αιτίες θανάτου που πριν δεν υπήρχαν και επιπλέον δεν μειώνεται η μετάδοση» (6'-11'). Παρομοίως ο καθηγητής Ιωαννίδης (1:40''-4') προειδοποιεί πως ο εγκλεισμός όχι απλώς δεν λύνει κάτι, αλλά «είναι τυφλή λύση με πολλές επιπτώσεις και στην υγεία και στην οικονομία και αρνητικές επιπτώσεις σε όλα τα άλλα νοσήματα, πέρα από τον κορωνοϊό». Η μεταφορά του ιού μέσα στο σπίτι είναι καταστροφική, καθώς οι κλειστοί χώροι είναι το προνομιακό πεδίο ανάπτυξής του και αναγκαστικά υπάρχει επαφή. Άλλωστε, ο εγκλεισμός δεν είναι πλήρης, αφού η μισή κοινωνία κινείται, και μάλιστα κινούνται οι πιο ευάλωτες κοινωνικά ομάδες (λόγω μαζικής μετακίνησης και εργασίας), που μετά φέρνουν τον ιό στο σπίτι τους. Ο εγκλεισμός περιλαμβάνει μια δεσμίδα μέτρων, κάποια από αυτά μπορεί να είναι ωφέλημα, μη ωφέλιμα, ή βλαπτικά. Στο σύνολό τους είναι βλαπτικά, και όσα από αυτά είναι ωφέλιμα μπορούν να γίνουν από τους πολίτες από μόνους τους χωρίς εγκλεισμό (00:45:47). «Τα πανδημικά κύματα κρατούν 4-5 χρόνια. Αντέχει η Ελλάδα διαδοχικά λοκντάουν όλον αυτόν τον καιρό»; (01:47:13). Επίσης, ο εγκλεισμός φέρει επιπλέον θανάτους από οξέα προβλήματα (πχ έμφραγμα) που δεν πάνε στα νοσοκομεία, από καθυστέρηση θεραπειών (π.χ. καρκίνος) και την αναστολή του 80% των χειρουργείων, από διατάραξη προληπτικών μέτρων και εξετάσεων, από λιμό (200 εκατ. προστέθηκαν στο όριο της φτώχειας), φυματίωση (1,4 περισσότεροι θάνατοι εκτιμώνται επειδή διαταράσσεται η αντιμετώπισή της), από νοσήματα σχετιζόμενα με ανεργία και φτώχεια, κατάρρευση του ΕΣΥ, αυτοκτονίες, κ.ά.\nΚι αυτά χωρίς να συνυπολογίσουμε τα ψυχικά νοσήματα αλλά και τον πανικό που βιώνει κάποιος που θα κολλήσει τον ιό, επειδή παρουσιάζεται από τις ειδήσεις ότι θα πεθάνει. Σε αυτό αναφέρεται και η Άννα Κανδαράκη, κλινική ψυχολόγος, που επισημαίνει πως «όσοι έχουν νοσήσει με Covid, εμφανίζουν μετατραυματικό στρες και άλλα άγχη - ο αρχαϊκός φόβος του να πεθάνω μόνος μου, ξυπνάει μέσα μας» (9'). Κι αυτά χωρίς να μιλήσουμε για τον οικονομικό στραγγαλισμό των κοινωνιών και τις επιπτώσεις στην υγεία από την φτώχεια. Και χωρίς ακόμη να υπολογίσουμε τα χρόνια μελλοντικά προβλήματα των παιδιών από τον εγκλεισμό τους, την απομόνωση, τον φόβο, την καθημερινή πολύωρη επαφή με τον ηλεκτρονικό υπολογιστή (για την τελευταία μιλά ο κ. Κορμάς) και την κατάργηση ουσιαστικά της εκπαίδευσης. Όπως μου είπε σε επικοινωνία μας ο κ. Φαρσαλινός, «φτάσαμε να θυσιάζουμε τα παιδιά για τους μεγάλους».\n«Το lockdown δεν προσφέρει λύση, ούτε τώρα με τη Θεσσαλονίκη όπως είναι. Δημιουργεί συνθήκες ανάστροφης προστασίας, δηλαδή προστασίας όσων δεν χρειάζονται και μη προστασίας για όσους απαιτείται (00:30:10). Αυτό που απαιτείται είναι δρακόντεια μέτρα στο 10% του πληθυσμού, που είναι αυτό που πρέπει να προστατευτεί (κυρίως έλεγχοι στα γηροκομεία και στο προσωπικό), και να διαφυλάξουμε τη ζωή μας κατά τα άλλα», λέει ο Ιωαννίδης. Και συμπληρώνει ότι τα μέτρα επιβάλλονται για πολιτικούς λόγους ενάντια στις συστάσεις των επιστημόνων (00:36:35). Μάλιστα, από τον παρόντα εγκλεισμό, τα νούμερα δείχνουν ήδη μεγάλη αύξηση κρουσμάτων και θανάτων (Σαχίνης, 19'). Εντούτοις, παρόλο που οι επιστήμονες έχουν προειδοποιήσει για την αναποτελεσματικότητα του μέτρου, οι εφημερίδες ήδη ρίχνουν την ευθύνη στους “απείθαρχους” πολίτες.\nΝα σημειωθεί ότι, και η ίδια η επικράτηση του όρου κρούσμα , που σημαίνει αυτόν που νοσεί, για τους φορείς (ασυμπτωματικοί φέροντες τον ιό δηλαδή) ή το χειρότερο και σουρεαλιστικό «ασυμπτωματικό κρούσμα» αποτελεί άλλη μια επιλογή άσκησης ψυχολογικής πίεσης. [Στο Λεξικό τής Νέας Ελληνικής Γλώσσας του καθηγητή Γ. Μπαμπινιώτη Η λέξη κρούσμα ορίζεται ως «η εκδήλωση συμπτωμάτων προσβολής από μολυσματική νόσο» , ενώ η λέξη «φορέας» ορίζεται ως «το πρόσωπο που φέρει ιό ασθένειας, χωρίς το ίδιο να την εκδηλώνει».)\niii) Οι μάσκες σε ανοιχτούς χώρους επιβλήθηκαν για λόγους “συμβολικούς”!\nΕίναι γεγονός ότι ο καθένας από μόνος του κατανοεί πως η επιβολή της χρήσης μάσκας σε εξωτερικούς χώρους, όπου δεν υπάρχει συγχρωτισμός (όπως θα υπήρχε σε μια στάση, ή σε υπαίθρια αγορά), δεν έχει κανέναν λόγο ύπαρξης και επιστημονική βάση. Δεν θα πολυλογήσω σε αυτό το σημείο, τα έχουν πει όσοι συμμετείχαν στις αποφάσεις. Ο Χαράλαμπος Γώγος, παθολόγος, λοιμωξιολόγος, καθηγητής Παθολογίας Ιατρικού Τμήματος Πανεπιστημίου Πατρών και μέλος της Επιτροπής Εμπειρογνωμόνων του Υπουργείου Υγείας δήλωσε σε συνέντευξή του: «Η αλήθεια είναι ότι, δεν λέγαμε μάσκα όταν είστε έξω ή όταν τρέχετε, αλλά όταν είστε σε κλειστούς χώρους ή σε συγχρωτισμό. Και μας κράξαν τότε γι' αυτό. Μάσκα παντού είπαμε τώρα τελευταία επειδή η διασπορά του ιού είναι τόσο μεγάλη που η πιθανότητα να συναντήσεις κάποιον θετικό όταν είσαι έξω είναι μεγάλη. Και δεύτερον, για να υπάρχει ένας συμβολισμός: μην... βάλτε-βγάλτε, κλπ. Παντού μάσκες. Προφανώς αν κάποιος βγάζει βόλτα το σκύλο του και είναι μόνος του δεν βοηθάει σε τίποτα η μάσκα, αλλά είναι ένα σύνθημα για να δείξει τη μεγάλη σημασία που έχει η μάσκα» (01:34:16). Γι' αυτό το σύνθημα, κύριε, έχουν επιβαρυνθεί με πρόστιμα ουκ ολίγοι άνθρωποι (γνωρίζω και προσωπικά), επειδή ήταν σε εξωτερικό χώρο μόνοι τους ή στο χωράφι τους κλπ. Τα 300 ευρώ που πρέπει να πληρώσουν είναι συμβολικά;\nΗ υπερβολή των μέτρων τα καθιστά αναξιόπιστα, και υπονομεύει και όσα είναι σωστά. Σε κάθε περίπτωση, η μάσκα για να είναι αποτελεσματική χρειάζεται την τήρηση ορισμένων κανόνων, διαφορετικά μπορεί να είναι ακόμη και επιζήμια. Όπως το να μην την φοράμε πάνω από 3 ώρες (αν υγρανθεί από την αναπνοή τότε δημιουργούνται παθογόνοι οργανισμοί), να μην την πιάνουμε, να μην ξαναχρησιμοποιείται, κλπ. Η υφασμάτινη δε μάσκα δεν παρέχει την ίδια προστασία με τις ιατρικές. Φυσικά, όλα αυτά τα μέτρα καθιστούν τη μάσκα περιττό αξεσουάρ για τα παιδιά και αχρείαστο μέτρο προστασίας. Ο ιατρός Ιωάννης Καλαμπόκης αναφέρει πως «η μάσκα είναι σωστή όταν τη φοράς σωστά, στα παιδιά μάλλον είναι εστία μόλυνσης - και ο ΠΟΥ το αναφέρει. Πρόκειται για ασκήσεις πειθαρχίας σε αυτές τις ηλικίες, να μαθαίνουν τη νέα κανονικότητα. Και η μάσκα όταν είσαι μόνος σου στο δρόμο, είναι ντροπή» (33:20-36). Ακόμη πιο έντονα, ο καθηγητής μικροβιολογίας Sucharit Bhakdi θεωρεί πως, η επιβολή της στα παιδιά συνιστά κακοποίηση.\nΜε την έλευση του 2012, η κυβέρνηση αποφάσισε και ανακοίνωσε το άνοιγμα των σχολείων. Η επιτροπή των εμπειρογνωμόνων που την συμβουλεύει θα συνερχόταν για το θέμα αυτό… δύο μέρες μετά! Αποφασίστηκε επίσης η χρήση μάσκας στα παιδιά ακόμη και όταν κάνουν γυμναστική! «Πρόκειται για μέτρο που μας εκθέτει όλους», σχολίασε ο κ. Φαρσαλινός, σε μια πρόσφατη συνέντευξή του ιδιαίτερα ενδιαφέρουσα, όπου πρόσθεσε: το κλείσιμο των σχολείων έχει μακροπρόθεσμες συνέπειες που δεν έχουν καταγραφεί, μεταξύ αυτών και χιλιάδες χαμένες ώρες ζωής λόγω του χαμηλότερου προσδόκιμου ζωής που φέρει το κλείσιμο των σχολείων (και όχι μόνο) σύμφωνα με διεθνείς μελέτες (17:10-23:30’’). Ο εγκλεισμός γενικώς φέρει περισσότερους θανάτους και επιδείνωση στην υγεία, όπου υγεία δεν είναι οι θάνατοι από κορωνοϊό που θα καταγράψουμε φέτος ή του χρόνου, αλλά η μακροπρόθεσμη υγεία του συνολικού πληθυσμού. «Η σχέση ρίσκου οφέλους δεν έχει μελετηθεί», είπε, εκτιμώντας ότι «αυτά τα μέτρα είναι χειρότερα από καθόλου μέτρα».\niv) Επιδημιολογική Επιτήρηση και τεστ.\nΚαι πάλι όλοι ανεξαιρέτως οι ιατροί έχουν τονίσει από την αρχή την ανάγκη επιδημιολογικής επιτήρησης, δηλαδή την διενέργεια πολλών τεστ στον πληθυσμό. Τα τεστ αυτά δεν πρέπει να είναι τυχαία, ούτε έχουν επιστημονική αξία αν γίνονται σε όσους προσέρχονται στα κέντρα εξετάσεων, αλλά πρέπει να γίνονται με βάση κριτήρια (πληθυσμιακά και άλλα) ώστε να υπάρχει αντιπροσωπευτικότητα του συνόλου του πληθυσμού. Αυτά τα τεστ έχουν σκοπό αφενός να δώσουν σαφή εικόνα του ποσοστού φορέων του ιού μέσα στη χώρα, αφετέρου να εντοπίσουν εστίες πιθανής μετάδοσης ώστε να απομονώσουν τους φορείς ή/και να προστατεύσουν τους ευάλωτους. Όπως καλά γνωρίζουμε, αυτή η επιδημιολογική επιτήρηση δεν έχει γίνει ως σήμερα. Κι ας την πρότεινε και η επιτροπή εμπειρογνωμόνων. Τα τεστ που έχουν αρχίσει μαζικά από το φθινόπωρο δεν έχουν κανέναν σχεδιασμό, γίνονται στα τυφλά και δεν προσφέρουν κανένα στοιχείο στους ειδικούς – αλλά αναφορές κρουσμάτων για τις κυβερνητικές ανακοινώσεις. «Χαλάς χρήματα χωρίς να βγάζεις συμπεράσματα» (02:46:27).\nΟ Αλκιβιάδης Βατόπουλος, καθηγητής Μικροβιολογίας στο τμήμα Πολιτικών Δημόσιας Υγείας του Πανεπιστημίου Δυτικής Αττικής, και μέλος της Επιτροπής Εμπειρογνωμόνων του Υπουργείου Υγείας, λέει: «Εμείς ως επιτροπή είχαμε από την αρχή προτείνει τη συνταγογράφηση των τεστ κορωναϊού για όλους, αλλά η κυβέρνηση φοβήθηκε ότι θα γίνει υπερσυνταγογράφηση και δεν θα μπορεί να καλύψει το κόστος». ... Τελικώς μας έχει κοστίσει περισσότερο αυτή η ιστορία (25:20''). Ο κ. Γώγος, μέλος της επιτροπής, είπε ότι είχαν πολύ λίγα τεστ και δεν ήταν πολύ αξιόπιστα. Όμως, ομάδα πανεπιστημιακών είχε ήδη από τον Μάρτιο διαθέσει τα εργαστήρια των πανεπιστημίων γι' αυτά τα τεστ (είχε στείλει επιστολή στον πρωθυπουργό ο κ. Κουρέτας, τα ίδια επισημαίνει και ο κ. Φαρσαλινός), αλλά ακόμη δεν έχουν πάρει απάντηση! Όμως, η δυνατότητα υπάρχει, με πολλούς τρόπους, όπως επισημαίνει και ο κ. Ιωαννίδης σε ερώτηση, πώς μπορείς να μειώσεις το ιικό φορτίο χωρίς εγκλεισμό: «με μαζικά τεστ! Η περίπτωση της Σλοβακίας: 60% του πληθυσμού έλεγχος σε ένα σαββατοκύριακο. Ούτε πλούσια χώρα, ούτε επιστήμονες όπως η Ελλάδα έχει. Δεν ήταν το τέλειο τεστ, βρήκε αυτούς με το υψηλότερο ιικό φορτίο. ... Με μαζικά τεστ κάνουμε και ιχνηλάτηση για να δούμε μέρος του παγόβουνου και όχι μόνο την κορυφή του».\nΓια να καταλάβουμε ακριβώς τη σημασία της επιδημιολογικής επιτήρησης (έναντι των τυφλών τεστ που γίνονται τώρα) να πούμε το εξής. Τα ποσοστά θνητότητας, που είδαμε και παραπάνω, συνάγονται από τον αριθμό των θανόντων δια τον αριθμό των κρουσμάτων. Εφόσον τα κρούσματα μετριόνται με τα τεστ, ο αριθμός των τεστ επηρεάζει το ποσοστό θνητότητας που θα βγει: όσο μικρότερος ο παρονομαστής του κλάσματος, τόσο μεγαλύτερο το ποσοστό που θα βγει, και αντίστροφα. Τα τυφλά τεστ δεν μπορούν να αναχθούν στον συνολικό πληθυσμό, κι έτσι παραμένουν μια καταγραφή περιπτωσιολογική (case fatality rate), που δεν βοηθά να καταλάβουμε το πραγματικό ποσοστό θνητότητας και προφανώς το ανεβάζουν (διότι εμφανίζονται λιγότερα κρούσματα στους καταγεγραμμένους θανάτους). Στην περίπτωση μαζικών και αντιπροσωπευτικών τεστ, τα κρούσματα θα ήταν πολύ περισσότερα με αποτέλεσμα να δίνεται η πραγματική σχέση των θανάτων στη χώρα με τα υφιστάμενα θετικά στον ιό άτομα (infection fatality rate). Οπότε, αυτή τη στιγμή έχουμε μια πλαστή εικόνα της θνητότητας, μεγεθυμένης. Έτσι φυσικά δεν μπορούν να γίνουν οι σωστοί επιδημιολογικοί υπολογισμοί και έλεγχοι για τις κατάλληλες παρεμβάσεις.\nΤην ανάγκη μαζικών τεστ και επιδημιολογικής επιτήρησης είχε εξ’ αρχής προτείνει με επιστολή του προς την επιτροπή του Υπουργείου Υγείας ο κ. Κουρέτας και άλλοι επιστήμονες. Η επίσης δημόσια απάντηση του κ. Τσιόδρα στις εκκλήσεις του κ. Κουρέτα και των συναδέλφων του ήταν ότι «διαδίδουν fake news» και του απηύθυνε έκκληση «μην περνούν λάθος μηνύματα στον πληθυσμό και προξενούν επιδημία φόβου και πανικού». Ψευδείς ειδήσεις λοιπόν για τον κ. Τσιόδρα οι επισημάνσεις των συναδέλφων του.\nv) Οι επιστήμονες και τα μέλη των επιτροπών δεν έχουν ελεύθερη πρόσβαση στα στοιχεία.\nΟ κ. Βατόπουλος, μέλος της Επιτροπής Εμπειρογνωμόνων του Υπουργείου Υγείας λέει: «Ανατέθηκε ένα μεγάλο κομμάτι της αντιμετώπισης της επιδημίας στην πολιτική προστασία (ιχνηλάτηση) και μοιράστηκαν τα καθήκοντα της επιτήρησης με τον ΕΟΔΥ. ... Μας έλειπε μια συνολική γνώση τι γίνεται σε κάθε νομό, αυτή την ευθύνη και τα δεδομένα τα είχε η πολιτική προστασία. Εμείς δίναμε οδηγίες για τη λειτουργία των εστιατορίων, των λεωφορείων, μπαρ κλπ.» (26-29'). Δεν έχουμε εικόνα πόσοι αποθεραπεύονται, πόσοι πεθαίνουν σε ΜΕΘ, πόσοι εκτός νοσοκομείων... Όχι, εμείς ως επιτροπή δεν έχουμε πρόσβαση στις βάσεις δεδομένων του ΕΟΔΥ. Έχουμε όμως τα συνολικά δεδομένα που μας δίνονται. ... Ναι, πρέπει όλοι να έχουν πρόσβαση στα δεδομένα. Και στα πρακτικά της επιτροπής μας (Βατόπουλος, 30:50). Στην ίδια συζήτηση: «Με εκπλήσσει που ακούω σήμερα ότι την κύρια εμπλοκή την είχε η πολιτική προστασία, που δεν έχει και σημαντική εμπλοκή επιδημιολόγων» (Λινού, 31:25-35).\nΓια τους τουρίστες το καλοκαίρι, ο κ. Βατόπουλος αναφέρει ότι δεν υπήρχε η δυνατότητα να κάνουν τεστ στο εξωτερικό πριν έρθουν: «δεν υπήρχε ως έννοια, δεν ήταν στο σύστημα υγείας τους η δυνατότητα»! Στην Ελλάδα «η επιτροπή είχε πει να γίνονται τεστ σε όποιον έρχεται στην Ελλάδα, αλλά αυτό δεν μπόρεσε να γίνει πρακτικά. Οπότε, προκρίθηκε να υπάρχει ένας αλγόριθμος που να κάνει τεστ σε αριθμό τέτοιον απ’ όσους έρχονταν σε ποσοστά ανάλογα με την επικινδυνότητα (1:06:00''). Πάνω σε αυτό, ο κ. Ιωαννίδης είχε περισσότερες λεπτομέρειες (διότι ο κ. Βατόπουλος και η επιτροπή δεν είχαν!). Όπως ανέφερε, «ανοίξαμε χωρίς εντατική χρήση τεστ και εντατική επιδημιολογική επιτήρηση, μάλιστα χρησιμοποιήθηκε ένας ολέθριος αλγόριθμός που στηρίχτηκε στο πόσα κρούσματα είχανε οι χώρες προέλευσης των επισκεπτών. Αυτό προτίμησε τις χώρες που δεν είχαν πολλά τεστ, όπως η Ελλάδα, και ήρθαν πολλοί χωρίς κανέναν έλεγχο» (Ιωαννίδης, 1:40:20).\nΤέλος, εισαγγελέας διενεργεί προκαταρκτική εξέταση για την καταγγελία σχετικά με την ύπαρξη διπλού συστήματος καταγραφής των στοιχείων του ΕΟΔΥ, το οποίο κατήγγειλε η κ. Λινού, καθηγήτρια επιδημιολογίας της Ιατρικής Σχολής Αθηνών. Η ύπαρξη διπλών “βιβλίων” καταγράφηκε και σε ρεπορτάζ της διευθύντριας σύνταξης της εφημερίδας Το Βήμα Δήμητρας Κρουσταλή, η οποία οδηγήθηκε σε παραίτηση. Η ίδια έγραψε στη σελίδα της στο facebook: «Έπειτα από τη δημοσίευση του ρεπορτάζ για το παράλληλο και ατελέσφορο σύστημα καταγραφής των κρουσμάτων κορωνοιού από την ΗΔΙΚΑ και τον ΕΟΔΥ ασκήθηκε ασφυκτική πίεση από το Μέγαρο Μαξίμου. Αυτή μετατράπηκε σε εσωτερική ένταση και με έφερε ενώπιον του διλήμματος: προσωπικός και επαγγελματικός ευτελισμός ή παραίτηση». Η καταγγελία είναι σοβαρή, καθώς μιλάμε για παραποίηση των επίσημων στοιχείων που δημοσιεύονται και αντίστοιχο επηρεασμό των αποφάσεων που λαμβάνονται.\nΑλλά και άλλη παραίτηση έχει λάβει χώρα, αυτή του καθηγητή πνευμονολογίας και μέλους της εθνικής επιτροπής για τον κορωνοϊό Σπύρου Ζακυνθινού, ο οποίος μίλησε για παρεμβάσεις στο έργο της επιτροπής. Μάλιστα τόνισε πως η κυβέρνηση δεν έπαιρνε μέτρα με βάση τις εισηγήσεις αλλά, αντίθετα, οι εισηγήσεις προσαρμόζονταν ανάλογα με το τι δεχόταν η κυβέρνηση από τις αρχικές προτάσεις, κι έτσι «η επιτροπή γινόταν συνένοχη στην όλη διαδικασία». Απέδωσε μάλιστα τον δεύτερο εγκλεισμό σε εφησυχασμό και έλλειψη προετοιμασίας.\nTέλος, αυτά τα μέτρα που υφίστανται οι υγιείς (εγκλεισμός, μάσκες κλπ), ενώ από τη μία δεν έχουν αποτέλεσμα, όπως είπαμε, από την άλλη αμφισβητούνται από πιο πρόσφατες έρευνες. Έρευνες που δείχνουν ότι οι ασυμπτωματικοί φορείς του ιού δεν μεταδίδουν τον ιό, ή τον μεταδίδουν σε πολύ χαμηλό ποσοστό. Ο καθηγητής Ανοσολογίας Ιωάννης Καλαμπόκης μας ενημερώνει σε συνέντευξή του σχετικά με έρευνα που διεξήχθη στην Γιουχάν της Κίνας σε σχεδόν 10 εκατ. κατοίκους (92% του πληθυσμού) και δημοσιεύτηκε στο επιστημονικό περιοδικό Nature στις 20 Νοεμβρίου 2020. Σύμφωνα με την έρευνα, στους ασυμπτωματικούς φορείς που βρέθηκαν θετικοί στον ιό δεν βρέθηκαν στοιχεία ζωντανού ιού, ούτε αρρώστησαν στην πορεία. Αυτό σημαίνει ότι οι ασυμπτωματικοί δεν μεταδίδουν τον κορωνοϊό (0-5’ της συνέντευξης). Αυτό το συμπέρασμα επιβεβαίωσε σε επικοινωνία μας ο ερευνητής Κ. Φαρσαλινός: σύμφωνα με έρευνα είναι σε εξέλιξη) που διεξάγει με συνεργάτες του (είναι σε εξέλιξη) βρίσκουν πως η μετάδοση του ιού μέσα στην οικογένεια από τους ασυμπτωματικούς είναι στο ποσοστό του 0.7%. Αυτές είναι έρευνες που θα έπρεπε να απασχολούν ιδιαίτερα όσους είναι επιφορτισμένοι με την λήψη μέτρων περιορισμού της κοινωνίας ή συμβουλεύουν την κυβέρνηση σχετικώς.\nvi) Κυριαρχία του εμβολίου, αγνόηση του φαρμάκου\nΌλη η εθνική και παγκόσμια προσπάθεια, ενημέρωση και χρηματοδότηση έχει εστιάσει στο εμβόλιο, αφήνοντας στο περιθώριο τις προσπάθειες ανάπτυξης φαρμάκου. Στο περιθώριο και της χρηματοδότησης, φυσικά. Επειδή στο θέμα του εμβολίου και ειδικά της χρηματοδότησης θα αναφερθούμε παρακάτω, ας δούμε κατά πόσον η κυβέρνηση παίρνει αποφάσεις μαζί με την επιστήμη, όπως ισχυρίζεται. Το εμβόλιο απευθύνεται στους υγιείς και αποτελεί προληπτικό μέσο. Το φάρμακο είναι θεραπευτικό και απευθύνεται στον ασθενή. Από ιατρικής σκοπιάς, το φάρμακο είναι απαραίτητο τώρα, αν υπάρχει, χωρίς αυτό να σημαίνει φυσικά ότι υπάρχει ανταγωνιστικότητα ως προς το εμβόλιο: οι προσπάθειες μπορούν να πηγαίνουν παράλληλα. Όμως αυτό δεν συμβαίνει: οι κυβερνήσεις δεν έχουν βοηθήσει στην παραγωγή (όπου γίνεται έρευνα στη χώρα μας) ή στην εισαγωγή πειραματικών φαρμάκων που μπορεί να σώσουν κάποιους ασθενείς αλλά και να αποσυμφορήσουν τα νοσοκομεία. Για παράδειγμα, η έρευνα στο νοσοκομείο Παπανικολάου για την εξεύρεση θεραπείας, που πήγαινε πολύ καλά, διεκόπη λόγω έλλειψης χρηματοσδότησης (θα αναφερθούμε παρακάτω).\nΕίναι χαρακτηριστική η παρέμβαση του δημοσιογράφου Νίκου Μπογιόπουλου σε εκπομπή του δημοσιογράφου Γιώργου Σαχίνη, την ώρα που γινόταν αναφορά στην ύπαρξη φαρμάκου (με επείγουσα έγκριση, όπως και το εμβόλιο) που μπορεί να είναι άμεσα διαθέσιμο, κι όμως δεν έρχεται στην Ελλάδα. Ο κ. Μπογιόπουλος παρεμβαίνει στην εκπομπή για να μάθει περισσότερα και δηλώνει την έκπληξή του επειδή, όπως λέει, είναι επιμελής δημοσιογράφος και του κάνει μεγάλη εντύπωση ότι δεν έχει ακούσει τίποτα γι' αυτό μέχρι στιγμής (μέχρι δηλαδή τις 4 Δεκεμβρίου που ήταν η εκπομπή). Αυτή είναι μια σημαντική παρατήρηση σε ότι αφορά τη συνολική φίμωση κάθε φωνής και άποψης που δεν ταυτίζεται με τις κυβερνητικές επιλογές (3:32:20 & 3:45:40''). Ο Νίκος Μπογιόπουλος μετά από λίγες μέρες κάλεσε τον κ. Κούβελα στην εκπομπή του για ενημέρωση. Επίσης εντυπωσιακή σε αυτή την παρέμβαση είναι η αντίδραση του παραβρισκόμενου στην ενημερωτική εκπομπή Αχιλλέα Γκίκα, καθηγητή Εσωτερικής Παθολογίας και Μολυσματικών Ασθενειών στο Πανεπιστήμιο Κρήτης και μέλος από τον Αύγουστο της Επιτροπής Εμπειρογνωμόνων του Υπουργείου Υγείας (από το 3:47:40 και μετά), ο οποίος (ψιλο)αγανακτεί: «δεν καταλαβαίνω τώρα αυτή τη συζήτηση... Δεν το έχει εγκρίνει ο ΕΜΑ, δεν μπορούμε να το παραγγείλουμε, ίσως ως κλάδος να το παραγγείλουμε για ερευνητική χρήση [αν και νωρίτερα (3:34:00'') είχε πει ότι το έχουν παραγγείλει!]. Δεν θα παραβούμε εμείς τώρα όλες τις νομοθεσίες και κανονισμούς επειδή βρήκαμε το φάρμακο που θα “σώσει τη χώρα”». Μα, «ούτε το εμβόλιο πήρε άδεια, αλλά όλοι στην Ελλάδα πανηγυρίζουν», απόρησε ο δημοσιογράφος. Στην συνέχεια της κουβέντας ο κύριος Κούβελας (που ήταν και στον ΕΜΑ, τον ευρωπαϊκό ΕΟΦ) εξήγησε στον κ. Γκίκα πως λειτουργεί η σχετική νομοθεσία, διότι έδειχνε να αγνοεί τη διαδικασία, και του διευκρίνισε ότι και οι εθνικοί ΕΟΦ μπορούν να κάνουν έκτακτη/ρυθμιζόμενη εισαγωγή όταν έχει να κάνει με απειλή για την υγεία του πληθυσμού τους και όταν υπάρχει ένδειξη από κάποιον επίσημο φορέα (όπως ο FDA). Δυστυχώς, ο κ. Γκίκας ξανά έδειξε να μην γνωρίζει το πρωτόκολο για την άδεια υπό προϋποθέσεις (δηλαδή ότι η χώρα οφείλει να έχει σε συνεχή εποπτεία όσους πάρουν φάρμακο/εμβόλιο διότι είναι πειραματικό). Δυστυχώς διότι είναι κρίσιμο όσοι λάβουν εμβόλιο (ή φάρμακο) να είναι υπό εποπτεία (βίντεο από 4:13:02 έως 4:14:50). Η χώρα μας έχει άλλωστε μια αρνητική παράδοση στην μη καταγραφή παρενεργειών και θανάτων από φάρμακα (καθηγητής Ιατρικής, Ιωάννης Παπαδόπουλος, συνέντευξη 21:40-22:20)\nΑντίστοιχη άγνοια της νομοθεσίας και των διαδικασιών έδειξε και ο πρόεδρος του ΕΟΦ Δημήτρης Φιλίππου σε συνέντευξη πάλι με τον κ. Σαχίνη, όπου εκφράζει μια σχετική δυσφορία στη συζήτηση για τα φάρμακα, προβάλλει ενστάσεις γι' αυτά που ισχύουν και για τα εμβόλια, και δείχνει άγνοια των διαδικασιών εισαγωγής τους στη χώρα. Ακόμα μεγαλύτερο ενδιαφέρον έχει όταν αναφέρει ότι, γι' αυτό το πειραματικό φάρμακο δεν έχει γίνει καν υποβολή αιτήματος από την παρασκευάστρια εταιρεία και δεν μπορεί να έρθει στην Ελλάδα χωρίς έγκριση από τον ΕΜΑ. Αυτό το λέει στις 15 Δεκεμβρίου. Όμως σε άλλη συνέντευξή του στον Σκάι στις 4 Δεκεμβρίου δηλώνει: «Έρχεται σήμερα στην Ελλάδα για κλινική μελέτη η μια από τις δυο θεραπείες μονοκλωνικών αντισωμάτων και θα ζητηθεί από ασθενείς με κορωνοϊό που νοσηλεύονται στα νοσοκομεία - αλλά όχι σε βαριά κατάσταση - να συμμετάσχουν δοκιμαστικά στην χορήγησή»! Να υποθέσουμε ότι ο υπεύθυνος και διορισμένος στον ΕΟΦ για την εισαγωγή και έγκριση φαρμάκων στη χώρα μας δεν γνωρίζει τι ισχύει, ή ότι οι πολιτικές επιλογές καθορίζουν το “επιστημονικό” επιχείρημα; Σε κάθε περίπτωση, στο προεδρικό διάταγμα που ψηφίστηκε στις 25/2/2020 ρυθμίζεται και αυτό το ζήτημα: «διαδικασίες έκτακτης προμήθειας κάθε αναγκαίου υγειονομικού υλικού, πάσης φύσεως φαρμάκων, κάθε ενδεδειγμένου μέσου ατομικής ή συλλογικής προστασίας από τη διάδοση του κορωνοϊού μπορούν να διενεργούνται από οποιαδήποτε αναθέτουσα αρχή αρμοδιότητας ή εποπτείας του Υπουργείου Υγείας ή να ανατίθενται από οποιαδήποτε αναθέτουσα αρχή αρμοδιότητας ή εποπτείας του Υπουργείου Υγείας στην Εθνική Κεντρική Αρχή Προμηθειών Υγείας (ΕΚΑΠΥ) κατά παρέκκλιση όλων των κείμενων εθνικών διατάξεων περί δημοσίων συμβάσεων» (άρθρο 3, ΦΕΚ Α/42/25.2.2020).\nΈχει εκφράσει την απορία του ο κ. Φαρσαλινός για την «ανεξήγητη στάση» ορισμένων Ελλήνων επιστημόνων απέναντι στο φάρμακο μονοκλωνικών αντισωμάτων. Ίσως χάρη και στις προσπάθειές του, όπως και σε αυτές του κ. Κούβελα αλλά και την επιμέλεια του δημοσιογράφου Γιώργου Σαχίνη, να αυξήθηκε το ενδιαφέρον και η ενημέρωση γι' αυτή την σοβαρή υπόθεση. Ίσως και οι εισαγωγή του, που είπαν τώρα ότι θα γίνει, αλλά και τα χρήματα που βρήκε το Παπανικολάου για την πρωτοποριακή του έρευνα να οφείλεται και στις προσπάθειές τους. Αυτή είναι η αξία της πλήρους ενημέρωσης, που η κυβέρνηση αποστρέφεται.\nΝα σημειωθεί ότι, δεν έγινε μελέτη για τυχόν αλληλεπίδραση εμβολίων με ασθένειες έτσι ώστε πιθανόν να καθίσταται επικίνδυνος ο εμβολιασμός για κάποιους ανθρώπους. Σε αυτή την επίδραση αναφέρθηκε ο Γάλλος ιολόγος και κάτοχος του βραβείου Νόμπελ Ιατρικής του 2008, Luc Antoine Montagnier (Μοντανιέ), σε συνέντευξή του, όπου ανέφερε ότι: «Αν κάποιος έχει Covid 19 και τον εμβολιάσετε κατά της γρίπης, κινδυνεύετε να τον σκοτώσετε τις επόμενες μέρες ή εβδομάδες. Αν κάποιος είναι σε χημειοθεραπεία κατά του καρκίνου και τον εμβολιάσετε κατά της γρίπης, θα τον σκοτώσετε πολύ γρήγορα επίσης. Αυτό πρέπει να το τονίσουμε: τα εμβόλια όταν διασταυρώνονται με μία ασθένεια στο σώμα είναι πολύ βλαβερά, ... Όπως στη βόρεια Ιταλία, όπου έκαναν εμβόλιο κατά της μηνιγγίτιδας και εκεί είναι που είχαμε τους περισσότερους θανάτους» (6:4208:40’’). «Να μην ξεχνάνε οι ιατροί την ιπποκρατική αρχή του μη βλάπτειν. Διότι αυτοί θα εμβολιάζουν», πρόσθεσε. Αναζητώντας περισσότερες πληροφορίες γι’ αυτό το θέμα δεν βρήκα τίποτα. Στα ΜΜΕ, όμως, δημοσίευμα της εφημερίδας Καθημερινή αναφέρει ότι «όσοι λαμβάνουν χημειοθεραπεία θεωρούνται υψηλού κινδύνου για την ανάπτυξη σοβαρής COVID-19 λοίμωξης και πρέπει να εμβολιαστούν κατά προτεραιότητα»! Η εφημερίδα αναφέρει ως πηγή της οδηγίες του ΕΟΔΥ, ακολουθώντας όμως τον σχετικό σύνδεσμο καταλήγουμε σε άλλο άρθρο της ίδιας εφημερίδας, όπου δεν αναφέρει τίποτα για όσους λαμβάνουν χημειοθεραπεία. Το μόνο που έχει ακουστεί είναι ότι, αν υπάρχουν στον οργανισμό αντισώματα ίσως να μην χρειάζεται να γίνει το εμβόλιο, αλλά δεν έχει δοθεί οδηγία εξέτασης αντισωμάτων πριν τον εμβολιασμό.\nΣε κάθε περίπτωση, ο Πανελλήνιος Ιατρικός Σύλλογος με επιστολή του προς το Υπουργείο Δικαιοσύνης, στις 29/12/2020, ζητά τη σύσταση νομοπαρασκευαστικής επιτροπής που να μεριμνά για την προστασία των ιατρών από τυχόν αγωγές μετά το τέλος της πανδημίας από τους πολίτες (δηλαδή ασυλία): «να εξεταστεί το ενδεχόμενο νομοθετικής απαλλαγής ή περιορισμού της ευθύνης από αμέλεια των ιατρών σε ιατρικές πράξεις που αφορούν την αντιμετώπιση της θεραπείας του COVID19, είτε σε αντίθετη περίπτωση το ενδεχόμενο το κράτος να αναλάβει εγγυητική ευθύνη για τις τυχόν σχετικές αξιώσεις αποζημίωσης σε βάρος των ιατρών».\nΑς κλείσουμε αυτή την ενότητα με μερικές ακόμη χαρακτηριστικές δηλώσεις των επιστημόνων:\nΓεροτζιάφας: Στην Ελλάδα λοιπόν λέμε, θα έρθει το εμβόλιο και θα λύσουμε το πρόβλημα και ότι η επιδημία θα τελειώσει την άνοιξη. Αυτό είναι ψέμα.\nΦαρσαλινός: Για το εμβόλιο, τα ερωτήματα που έχουμε φαίνεται ότι θα απαντηθούν αφού εμβολιαστεί μεγάλο μέρος του πληθυσμού.\nΖδούκος (Θεσσαλονίκη): οι εφεδρείες μας [σε προσωπικό] είναι λιγότερες από πριν (που είχαμε τεράστιες ελλείψεις) διότι κάποιοι αρρωσταίνουν, άλλοι έχουν τα παιδιά στο σπίτι γιατί δεν πάνε σχολείο, είναι και οι ευάλωτες ομάδες. Άρα, ούτε σωστή επιτήρηση μπορούμε να κάνουμε, ούτε σωστή νοσηλεία... [είναι και η οικονομική κατάσταση τέτοια που] ο άλλος πήγαινε με πυρετό στη δουλειά, ή τους έλεγαν ελάτε στη δουλειά αλλιώς απολύεστε, διότι δεν υπάρχει συνολικά προστασία του εργαζόμενου και φοβάται. Λόγω της οικονομική ύφεσης, θα έχουμε αύξηση της νοσηρότητας παγκοσμίως, από τις εγκληματικές πολιτικές ενός συστήματος. Και γιατί όλοι μιλάνε για το επιτυχημένο μοντέλο της Ταιβάν κλπ, ας δούμε στον Δυτικό κόσμο το παράδειγμα της Κούβας: ίδιο πληθυσμό με την Ελλάδα, κι έχουν 30 χιλιάδες γενικούς ιατρούς, κι εμείς έχουμε 3. Πήγαιναν σπίτι και καταγράφανε.\nΚούβελας Το εμβόλιο, και τώρα να ξεκινήσει, δεν θα μας καλύψει παρά από τον επόμενο Σεπτέμβρη. Άρα αυτό που προέχει τώρα είναι να έρθει το φάρμακο που θα μας βοηθήσει για τους ήδη νοσούντες, αυτό είναι το πρόβλημα αυτή τη στιγμή, με αυτούς γεμίζουν τα νοσοκομεία. ... Και είναι για προληπτικούς λόγους, ενώ το άλλο είναι για θεραπεία... Πιο γρήγορα βγήκε το φάρμακο, απλώς για κάποιο λόγο δεν ακούμε από τα μίντια γι αυτό. Με 10-15 εκατ. φέρνουμε το φάρμακο για τους 3000 ασθενείς που θα γλιτώσουν το νοσοκομείο. Δεν ξέρουμε γιατί σε όλη την Ευρώπη γίνεται αυτό, αν με ρωτούσαν ως ιατρός ανεπιφύλακτα θα έδινα προτεραιότητα στο να σώσουμε ασθενείς, και πιο φθηνά.\nΒλαχογιαννόπουλος: Ελπιδοφόρα τα εμβόλια, αλλά δεν μας λύνουν τίποτα για ένα χρόνο περίπου, οπότε γιατί να βιαζόμαστε; Ναι, χρειαζόμαστε τα φάρμακα άμεσα.\nΣτο κλείσιμο αυτής της ενότητας θα ήθελα να αναφέρω πως όλοι οι προαναφερθέντες ιατροί είναι υπέρ των εμβολίων. Επίσης, η συχνή μου αναφορά στον καθηγητή Ιωάννη Ιωαννίδη οφείλεται απλώς και μόνο στο διεθνές κύρος και αναγνώριση της δουλειάς του, όπως φαίνεται μάλιστα από το γεγονός ότι είναι στους πιο συχνά αναφερόμενους επιστήμονες στη διεθνή βιβλιογραφία. Αυτόν τον επιστήμονα μπλόκαρε το Youtube (κατέβασε ένα βίντεο συνέντευξής του) επειδή, λέει, παραβίαζε τους όρους της “κοινότητας” για την μετάδοση παραπληροφόρησης σχετικά με την Covid 19. Την πληροφορία αυτή βρίσκουμε και στην wikipedia (σε τονισμένο πλαίσιο).\nΑπ' όλα τα παραπάνω, είναι νομίζω σαφές ποιοι είναι οι αρνητές της επιστήμης. Και τον πιο αδαή να βάζαμε στην κυβέρνηση θα προσλάμβανε ιατρούς και θα οργάνωνε επιδημιολογική μελέτη, αντί να δίνει πλέον των 40 εκατ. ευρώ στα ΜΜΕ για να σπέρνουν τον πανικό.\n4.2.γ. Ο Ψυχολογικός Εκβιασμός των Πολιτών\nΠέραν των ιατρικών δεδομένων που αναλύονται παραπάνω με αφορμή την άρνηση της επιστήμης και την κατασκευή κατεπείγοντος, καίριας σημασίας για την συναίνεση σε έρευνα ή ιατρικό πείραμα είναι όπως έχουμε πει να έχει δοθεί ελεύθερα. Στην περίπτωση του εμβολίου για τον κορωνοϊό, αντιθέτως, έχουν ασκηθεί τεράστιες πιέσεις και, συγκεκριμένα, ψυχολογικός εκβιασμός των πολιτών στη βάση της άποψης ότι “είναι ανήθικο και ανεύθυνο να μην προστατεύεις τον πλησίον σου”. Στην άποψη αυτή έχουν επενδυθεί πολλά παρότι ψευδής αφού το εμβόλιο δεν προστατεύει από την μετάδοση. Δεν αναπτύχθηκε όμως αυτή η παραπληροφόρηση σε πληθώρα κόσμου μέσω... ελεύθερου συνειρμού (ξαφνικά όλοι έχουν το ίδιο επιχείρημα!), αλλά μέσω επιστημονικού σχεδιασμού και μεθοδευμένης προπαγάνδας. Ενδεικτικά μόνο αναφέρω έρευνα του πανεπιστημίου Yale των ΗΠΑ (Ιούλιος 2020), που μελέτησε την προθυμία εμβολιασμού των πολιτών όταν το εμβόλιο θα είναι έτοιμο σε σχέση με το μήνυμα που θα μεταδοθεί υπέρ του. Τα μηνύματα που εξετάστηκαν σε σχέση με την αποτελεσματικότητά τους να πείσουν τους ανθρώπους προκειμένου να εμβολιαστούν ενάντια στον κορωνοϊό είναι -μεταξύ άλλων- τα εξής: 1. διατήρηση της ελευθερίας της κοινωνίας (της οικονομικής ελευθερίας συμπεριλαμβανομένης), που τώρα θίγεται λόγω κορωναϊού, 2. μείωση του ρίσκου για τους αγαπημένους μας, 3. τύψεις, ντροπή και θυμός που θα νιώσουμε αν εξαιτίας μας διαδοθεί ο ιός, 4. Χαρακτηρισμός μας ως “αρνητές της επιστήμης”, 5. χαρακτηρισμός μας ως γενναίων ή δειλών, σε αντιδιαστολή με ομάδες που “μπαίνουν μπροστά για να σώσουν ζωές” (γιατρούς, πυροσβέστες κλπ). Επαναλαμβάνω πως η έρευνα μελετά ποιο μήνυμα θα είναι πιο αποτελεσματικό στο να πείσει τους συμμετέχοντες να εμβολιαστούν ή και να πείσουν άλλους να το κάνουν· τα αποτελέσματα δεν δημοσιεύτηκαν, αν και, απ' ότι πανομοιότυπα ακούγεται γύρω μας, σίγουρα εφαρμόστηκαν.\nΕπίσης σχετική με το ζήτημα της ψυχολογικής πίεσης είναι και η προπαγάνδα στα ΜΜΕ. Για παράδειγμα, η παρακάτω έρευνα της Ιατρικής Σχολής του ΑΠΘ σε συνεργασία με τον Πανελλήνιο Ιατρικό Σύλλογο σε σχέση με τον τρόπο που παρουσιάστηκε. Η έρευνα, που δημοσιεύτηκε στις 2 Νοεμβρίου 2020, αφορούσε τις ψυχικές επιπτώσεις που είχε ο πρώτος εγκλεισμός (lockdown) του Μαρτίου-Μαΐου στην ψυχική υγεία των Ελλήνων. Εντούτοις δημοσιεύτηκε από την εφημερίδα Το Έθνος (και αναπαρήχθη αυτούσιο το κείμενο της εφημερίδας από πληθώρα ιστοσελίδες) με τον τίτλο Κορωναίος - Έρευνα ΑΠΘ για Lockdown: Απήχηση σε 7 στους 10 έχουν οι θεωρίες συνωμοσίας! Το ενδιαφέρον της εφημερίδας για μια σπουδαία έρευνα σχετικά με τις επιπτώσεις στην ψυχική υγεία των ανθρώπων από ένα μέτρο που επιβλήθηκε για τον περιορισμό του κορωναϊού εστιάστηκε στις θεωρίες συνομωσίας, που ήταν μία μόνο από τις αναφορές της έρευνας, και μάλιστα όχι η μεγαλύτερη, και φυσικά όχι στις επιπτώσεις του εγκλεισμού. Η εφημερίδα επέλεξε να μιλήσει για «απήχηση σε 7 στους 10» των θεωριών συνομωσίας, ενώ η ίδια η έρευνα αναφέρεται στους μισούς συμμετέχοντες! Αλλά και στο ίδιο το άρθρο της εφημερίδας ο αρθρογράφος Τίμος Φακαλής γράφει: «Χαρακτηριστικό, επίσης, είναι ότι πίσω από τις θεωρίες συνωμοσίας οι πολίτες αμφισβητούν την επιστήμη. Για παράδειγμα οι αρνητές μάσκας υποστηρίζουν ότι δεν προστατεύει η μάσκα, εκτιμούν ότι παραβιάζονται τα ατομικά τους δικαιώματα είτε κρύβεται κάποια οργάνωση που επιβάλει τα μέτρα για να ελέγξει τον κόσμο». Όμως, σε όλο το κείμενο της επιστημονικής δημοσίευσης δεν υπάρχει ούτε μία αναφορά στις μάσκες και στα ατομικά δικαιώματα! Απεναντίας, η έρευνα αναφέρει, σχετικά με τις θεωρίες συνωμοσίας, ότι περίπου 10-20% των ερωτηθέντων πιστεύουν σε “ακραίες θεωρίες” (όπως η σύνδεση του ιού με το 5G και η θεϊκή παρέμβαση), ενώ πιο μετριοπαθείς απόψεις φτάνουν ή και ξεπερνούν το 50% (παραγωγή του σε εργαστήριο ως βιολογικό όπλο για την άσκηση ελέγχου, υπερβολή στις αναφορές θανάτου και άσκηση προπαγάνδας φόβου). Η υπερβολή στις αναφορές θανάτου, για παράδειγμα, όταν εντάσσεται στις θεωρίες συνωμοσίας, τότε προφανώς πρέπει να κατηγορηθεί ως συνωμοσιολόγος και ο Τσιόδρας, που πρώτος το ανέφερε! Ενδιαφέρον πάντως στοιχείο της έρευνας είναι ότι, η όποια αμφισβήτηση των μέτρων ή του ιού δεν βρέθηκε να σχετίζεται με την τήρηση των μέτρων από τους πολίτες.\nΤα πιο σημαντικά ευρήματα της έρευνας αυτής, που επιμελήθηκε ο καθηγητής Ψυχιατρικής του ΑΠΘ Κωνσταντίνος Φουντουλάκης, αφορούν τις επιπτώσεις του εγκλεισμού του Μαρτίου-Μαΐου στον ανθρώπινο ψυχισμό. Επιγραμματικά αναφέρω: περιστατικά κλινικής κατάθλιψης ανέβηκαν στο 9.31%, με σημαντική καταγραφή άγχους· 23% που είχαν εκδηλώσει παλαιότερα κατάθλιψη υποτροπίασαν, ενώ 8.96% εμφάνισαν κατάθλιψη για πρώτη φορά· φαινόμενα αυξανόμενου άγχους παρουσιάστηκαν σε περισσότερους από 45%, ενώ αυτοκτονικές σκέψεις είχαν μια άνοδο στο 10.40% αλλά και μείωση στο 4.42%. Τα ευρήματα δεν αφορούν τους άνω των 65, μιας και η έρευνα έγινε διαδικτυακά. Η έρευνα θα συνεχιστεί και για τον δεύτερο εγκλεισμό.\nΤα αποτελέσματα της έρευνας αυτής, σε συνδυασμό με την τεράστια και απρόσμενη οικονομική επιβάρυνση νοικοκυριών και ανθρώπων που δεν εργάζονται ή έχουν δει τα εισοδήματά τους να μειώνονται δραστικά χωρίς αντίστοιχη ελάφρυνση των οικονομικών τους υποχρεώσεων, το κλείσιμο των σχολείων, η κοινωνική απομόνωση και άλλοι πολλοί περιορισμοί, συνθέτουν ένα πλαίσιο αναφοράς που ολοένα δείχνει να επιδεινώνεται. Τελικώς, αν από μία άποψη, τα μέτρα θα μπορούσαν να δικαιολογηθούν από τους πλέον καλόπιστους στο πλαίσιο της «προάσπισης της δημόσιας υγείας», ίσως θα πρέπει να εξετάσουμε τι ορίζει την υγεία. Στο προοίμιο του καταστατικού του Παγκόσμιου Οργανισμού Υγείας η υγεία ορίζεται ως «η κατάσταση πλήρους σωματικής, ψυχικής και κοινωνικής ευεξίας και όχι μόνο η απολύτρωση από ασθένεια και αναπηρία». Η Οικουμενική Διακήρυξη Δικαιωμάτων του Ανθρώπου στο άρθρο 25 ορίζει ότι «Καθένας έχει δικαίωμα σε ένα βιοτικό επίπεδο ικανό να εξασφαλίσει στον ίδιο και στην οικογένεια του υγεία και ευημερία, και ειδικότερα τροφή, ρουχισμό, κατοικία, ιατρική περίθαλψη όπως και τις απαραίτητες κοινωνικές υπηρεσίες. 'Έχει ακόμα δικαίωμα σε ασφάλιση για την ανεργία, την αρρώστια, την αναπηρία, την χηρεία, την γεροντική ηλικία, όπως και για όλες τις άλλες περιπτώσεις που στερείται τα μέσα της συντήρησής του, εξαιτίας περιστάσεων ανεξαρτήτων της θέλησης του». Οι διεθνώς αυτοί αποδεκτοί ορισμοί της υγείας αναδιατυπώνουν το ερώτημα που ήδη εξετάζουμε: ποια άποψη της υγείας επιβάλει τον εγκλεισμό σε καραντίνα του συνόλου των υγιών ανθρώπων μιας χώρας (ή του πλανήτη εν προκειμένω) και της υποβάθμισης της ζωής τους σε όλα τα επίπεδα αντί της λήψης μέτρων για την προστασία των ευάλωτων ομάδων και καραντίνα των νοσούντων; Διότι καραντίνα σημαίνει «περίοδος επιβεβλημένης απομόνωσης [ανθρώπων, ζώων ή φυτών που νοσούν] από την υπόλοιπη κοινωνία για να προληφθεί η μετάδοση μιας μεταδοτικής νόσου, ... η διάρκεια της οποίας κανονικά ισοδυναμεί με τη μεγαλύτερη γνωστή περίοδο επώασης της νόσου». Ποιος αποφάσισε την αλλαγή των ορισμών και των πρακτικών που ισχύουν διεθνώς;\n4.3. Το Φάντασμα του Φόβου και ο “Στιγματισμός” του Άλλου\nΟι λύσεις που προκρίθηκαν από τις πολιτικές ηγεσίες σε ένα πρόβλημα δημόσιας υγείας έχουν επιβληθεί ως οι μόνες αναγκαίες, λειτουργώντας εκβιαστικά στις κοινωνίες ώστε να είναι διατεθειμένες να δεχτούν τη “σωτηρία” τους μέσω της συμμετοχής τους στα εκτεταμένα κλινικά πειράματα που ξεκινούν τώρα στον πληθυσμό. Σήμερα, πάντως, δεν τίθεται ζήτημα υποχρεωτικότητας ή μη. Πρόκειται ξεκάθαρα για εμβόλια σε ερευνητική φάση και απαγορεύεται ρητώς και χωρίς εξαίρεση η συμμετοχή των ανθρώπων σε αυτά χωρίς ενημέρωση για την πειραματική φύση τους.\nΑυτό που ίσως δεν αντιλαμβάνεται αμέσως κανείς είναι ότι, η επιδιωκόμενη επιβολή του εμβολιασμού για την Covid 19 δεν αποτελεί απλώς μια παράνομη πρακτική αλλά, επιπλέον, “ενσαρκώνει” στις κοινωνίες μας το φάντασμα του φασισμού που είχε υλοποιηθεί ξανά πριν από περίπου 80 έτη. Είναι προφανής ο κίνδυνος για τον άνθρωπο και την κοινωνία από κάτι τέτοιο, ιδιαίτερα γνωρίζοντας πόσο πιο ισχυρή έχει γίνει η φαρμακευτική και χημική βιομηχανία σήμερα σε σύγκριση με τότε που, ο ίδιος βιομηχανικός κλάδος χρηματοδοτούσε το εθνικοσοσιαλιστικό κόμμα της Γερμανίας και επέβαλε τον Χίτλερ στην εξουσία μαζί με τα ανεξέλεγκτα πειράματα σε ανθρώπους για την υπηρέτηση της ευγονικής ιδεολογίας εκφραζόμενης μέσω της Άριας φυλής. Το διακύβευμα δεν είναι ένα εμβόλιο ή μια ασθένεια. Το διακύβευμα είναι η, μέσω αυτών, νομιμοποίηση στις κοινωνίες μας πρακτικών που έχουν καταδικαστεί με τον πιο κατηγορηματικό τρόπο και είχαν, στην Γερμανία του μεσοπολέμου, σηματοδοτήσει την αρχή μιας ολοένα επιδεινούμενης φρίκης και μηδένισης της ανθρώπινης αξίας. Δεν ξύπνησαν οι Γερμανοί ένα πρωί και είπαν, ας εξολοθρεύσουμε εκατομμύρια Άλλους∙ αυτό είναι το αποτέλεσμα μιας σειράς μέτρων, που στην αρχή γίνονται ανεκτά, και στη συνέχεια ανεξέλεγκτα. Το να επιβληθεί ο υποχρεωτικός εμβολιασμός στο σύνολο του παγκόσμιου πληθυσμού με αφορμή την Covid 19 ανοίγει τους ασκούς του Αιόλου για την καταπάτηση κάθε κατοχυρωμένου ανθρώπινου δικαιώματος και αξίας. Κάτι τέτοιο θα ήταν η δικαίωση του ναζισμού 80 έτη μετά.\nΚι εδώ στην Ελλάδα, με τη δίκη της Χρυσής Αυγής, πολλοί ήταν αυτοί που είπαν πως η νίκη ενάντια στον φασισμό δεν είναι (μόνο) η καταδίκη ενός κόμματος – παρόλο που άλλοι θέλησαν να ξεχάσουμε όσους την υποστήριξαν, την χρηματοδότησαν και συνεργάζονταν πολιτικά μαζί της. Και είχαν απόλυτο δίκιο. Μένει τώρα να ξεπεράσουν την προπαγάνδα που έχει αυτολογοκρίνει και καταδικάσει κάθε αντίθετη προς τις επιλογές της κυβέρνησης άποψη και να δουν τι ορίζει τον φασισμό, τι τον τρέφει, τι έπραξε ιστορικά και ποιοι τον υποστήριξαν. Αν υπό αυτό το πρίσμα δούμε το τι συμβαίνει σήμερα, εύκολα θα καταλάβουμε το πραγματικό διακύβευμα. Οι όποιες “εκπτώσεις” στα κατοχυρωμένα δικαιώματα της ανθρωπότητας λόγω ενός ιού θα εγκαινιάσουν ένα πολύ επικίνδυνο προηγούμενο χωρίς, ίσως, γρήγορη επιστροφή. Η επιβολή που επιχειρείται σήμερα στηρίζεται κυρίως στην συναίνεση, η οποία περιλαμβάνει τον φραστικό εξευτελισμό οποιουδήποτε διαφωνεί με την εξουσία μέσω υποτιμητικών χαρακτηρισμών που εκφέρονται και από τους ίδιους τους πολίτες (“ψέκα”, “καμμένοι”, συνωμοσιολόγοι κλπ). Ακριβώς γι αυτό απαιτείται να σπάσει το μονοπώλιο της καθοδηγούμενης προπαγάνδας, και να διαλυθεί το βαρύ σύννεφο του φόβου που έχει σκιάσει τα πάντα - όπως φυσικά σε κάθε φασιστική επίθεση.\nΟ καθηγητής Δημήτρης Κούβελας μιλά ξεκάθαρα ενάντια στην υποχρεωτικότητα του εμβολιασμού στις 25 Δεκεμβρίου, σε συνέντευξή του στην εφημερίδα Κυριακάτικη Κόντρα. Εκεί, σε ερώτηση που του γίνεται «Τι απαντάτε στις θεωρίες συνωμοσίας που έχουν αναπτυχθεί στη χώρα για τον εμβολιασμό περί μετάλλαξης κ.τ.λ.;», μιλά για τον πραγματικό κίνδυνο μετάλλαξης, που θεωρεί ότι είναι κοινωνικής και πολιτικής φύσης:\nΤο εμβόλιο δεν είναι σε θέση να προκαλέσει μεταλλάξεις και δεν μπορεί να επηρεάσει το ανθρώπινο γενετικό υλικό. Τα προβλήματα που μπορεί να δημιουργηθούν είναι της ανοσιακής υπεραντίδρασης σε κάποιους ανθρώπους, αλλά πλείστα άλλα απίστευτα προβλήματα κοινωνικής και πολιτικής φύσης. Ακούγονται για παράδειγμα θέσεις υποχρεωτικότητας και “διάκρισης” σε σχέση με την επιλογή άρνησης του εμβολιασμού. Η ιατρική και πολιτισμένη δράση είναι η συναίνεση του πολίτη σε κάθε ιατρική πράξη που λαμβάνει χώρα στον οργανισμό του. Αν από την άλλη “υποχρεωθούν” πολίτες να διακριθούν σε “εμβολιασθέντες”, άρα υγειονομικά ασφαλείς, και τους άλλους, που παραπέμπει σε “μιαρούς” ή επικίνδυνους για τη δημόσια υγεία, τότε ανοίγει ο ασκός του Αιόλου για επικίνδυνες και αντικοινωνικές συμπεριφορές που παραπέμπουν σε “Σπιναλόγκες” και τόπους απομόνωσης. Με την απαίτηση κάποιων να νιώθουν ασφαλείς, οι ανεμβολίαστοι δεν θα έχουν δικαιώματα στην εργασία ή στην περίθαλψη και τότε κατ' επέκταση θα πρέπει να “μαρκάρονται”, με ξεχωριστό τρόπο οι ασθενείς με κάθε λοίμωξη (HIV, ηπατίτιδα, φυματίωση, αφροδίσια κλπ), για να μην παραπλανηθεί κάποιος και τον μολύνουν και ίσως κάποιοι θα φλερτάρουν με την ιδέα του “μαρκαρίσματος” όλων των “επικίνδυνων” για την κοινωνία ατόμων, όπως των ομοφυλόφιλων, των Ρομά, των σχιζοφρενών, των εξαρτημένων κλπ. Φυσικά θα πρέπει με αυτήν τη “λογική” να μην νοσηλεύονται καπνιστές και φορείς του HIV και της ηπατίτιδας αφού δεν έλαβαν τα απαιτούμενα προφυλακτικά μέτρα, ως κάποιοι ταγοί της υγείας του έθνους έχουν αποφασίσει.\nΟ κ. Κούβελας, όπως και όλοι οι ιατροί που έχει τύχει να ακούσω ως σήμερα, είναι κάθετα αντίθετοι σε οποιαδήποτε μορφή υποχρεωτικότητας, άμεσης ή έμμεσης. Ο κ. Κούβελας κατά εξαίρετο τρόπο, νομίζω, λέει τα παραπάνω ως απάντηση σε ερώτηση σχετικά με τις θεωρίες συνωμοσίας. Σε αντίθεση με άλλους. Όπως ο πρωθυπουργός. Ας κλείσω αυτή την ενότητα με ένα ενδεικτικό παράδειγμα, αναφορικά με τον αποκλεισμό της άλλης (εκτός της κυβερνητικής) άποψης, όποια κι αν είναι αυτή, ή ακόμη καλύτερα, με την προσκόλληση σε αυτές τις απόψεις χαρακτηρισμών και πεποιθήσεων ακραίων και μειοψηφικών προκειμένου να λοιδορηθούν. Η ίδια η αναφορά του πρωθυπουργού Κυριάκου Μητσοτάκη σε «ψεκασμένους» και «υπόκοσμο του διαδικτύου» δεν τάραξε όσο θα έπρεπε τους πολέμιους του φασισμού στη χώρα μας - τόσο διαδεδομένη που είναι πια αυτή η ύβρις και η αντιπαλότητα στην κοινωνία μας. Η σε τόσο υψηλό θεσμικό επίπεδο καταπάτηση του Συντάγματος και όλων των διατάξεών του περί σεβασμού της προσωπικότητας του κάθε ανθρώπου δεν έγινε αντιληπτή. Κι όμως, η κατάταξη συνανθρώπων σε υποδεέστερη κατηγορία μέσω της μείωσης της αξίας τους θα έπρεπε κάποιους που εξεγείρονται με αντίστοιχες αναφορές σε «κατσαρίδες» και «ποντίκια» να τους κάνει να ανατριχιάζουν.\nΔιότι η υποτίμηση του άλλου σε κατηγορία κατώτερη από των άλλων ανθρώπων, ή και κατώτερη της ανθρώπινης γενικότερα, είναι πάγια τακτική κάθε φασιστικού καθεστώτος, όπως έχει δείξει η τραγική ιστορία του ανθρώπου. Όταν τακτικές υποβιβασμού που εκφέρει η εξουσία τις αγκαλιάζουν με χαρά οι πολίτες, τότε ναι, διολισθαίνουμε φανερά στον φασισμό. Ίσως πάλι με τη δημόσια αυτή δήλωσή του να έδινε κι ένα στίγμα προς τους πρόθυμους προκειμένου να συκοφαντήσουν ελεύθερα και με πολιτική κάλυψη: λίγες μέρες μετά το in.gr δημοσίευσε άρθρο με τους “ψεκασμένους” στον τίτλο, και τους «βλαμμένους και ηλίθιους» στο κείμενο. Έτσι, αποδίδει η επένδυση της κυβέρνηση στα ΜΜΕ!\nΌταν μετά από λίγο καιρό ο ίδιος άνθρωπος, ο Κυριάκος Μητσοτάκης, παραβίαζε τα μέτρα που είχε θεσπίσει ως «επώδυνα αλλά απολύτως αναγκαία» για να σωθούμε από τον μεγάλο κίνδυνο που βιώνουμε, άραγε τι μας έλεγε κατ' ουσίαν; Ότι είναι και ο ίδιος με τους “ψεκασμένους”, ή μήπως ότι δεν πιστεύει καν στην αναγκαιότητα των μέτρων που μας έχει επιβάλει και έχει φροντίσει να θαφτούν όσες επιστημονικές φωνές βάλουν εναντίον τους; Μπορεί να το απαντήσει κανείς βρίζοντάς τον, υποτιμώντας την νοημοσύνη του. Εντάξει. Αλλά αυτό συνέβη σχεδόν σε κάθε φασίστα πολιτικό χωρίς έτσι να εμποδίσει την ολοκληρωτική επιβολή του τρόμου και της βίας σε όλους.\nΗ συνέχεια του άρθρου εδώ: Περί "Εμμεσης" Υποχρεωτικότητας και Άλλων Εκβιασμών (5)


Cascaval - Ρουμανία\nΗμίσκληρο κίτρινο τυρί από αγελαδινό ή πρόβειο γάλα, που παίρνει το όνομά του από το ιταλικό “caciocavallo”.\nΕίναι παρόμοιο με το Ελληνικό κασέρι και το Τουρκικό ksara, ενώ παράγεται και σε πολλές άλλες χώρες της Ανατολικής Ευρώπης, όπως η Βουλγαρία (kashkaval) και η ΠΓΔΜ, αλλά και στον Λίβανο και τη Συρία. Είναι πικάντικο και αλμυρούτσικο με πλούσια γεύση όπου ενίοτε διακρίνει κανείς νότες ελαιολάδου.\nΣτα ελληνικά προφέρεται Κασκαβάλ.\nΓάλαΑγελαδινό και πρόβειο\nΚασκαβάλι & Ούρδα: Δύο βλάχικα τυριά της Πίνδου αναγεννιούνται\nCaciocavallo, κασκαβάλι, κασέρι: συγγενείς εκ... γάλακτος!


Συνάντηση Αλ. Τσίπρα - Μαχμούντ Αμπάς: «Κλειδί» η επίλυση του παλαιστινιακού για την ειρήνευση | The Indicator\nΣυνάντηση Αλ. Τσίπρα – Μαχμούντ Αμπάς: «Κλειδί» η επίλυση του παλαιστινιακού για την ειρήνευση\n21 Δεκεμβρίου 2015 • Ώρα δημοσίευσης: 4:57 μμ\nΜε τον πρόεδρο της Παλαιστίνης Μαχμούντ Αμπάς συναντήθηκε το μεσημέρι της Δευτέρας στο Μέγαρο Μαξίμου ο πρωθυπουργός Αλέξης Τσίπρας.\nΚατά τη διάρκεια της συνομιλίας που είχαν μπροστά στις κάμερες, ο Έλληνας πρωθυπουργός υπογράμμισε ότι είναι κρίσιμο «να αναδείξουμε την ανάγκη συνεργασίας των δύο χωρών», υπογραμμίζοντας ότι η επίλυση του Παλαιστινιακού είναι «κλειδί» για ειρηνικές εξελίξεις στην ευρύτερη περιοχή.\nΑπό την πλευρά του ο κ. Αμπάς ζήτησε από τη χώρα μας να παίξει ρόλο στην επίλυση του Παλαιστινιακού, λέγοντας πως η Αθήνα έχει την πρόθεση και τη δυνατότητα να διαδραματίσει έναν τέτοιο ρόλο.\n«Έχοντας καλές σχέσεις μεταξύ μας και εσείς με το Ισραήλ μπορείτε να πετύχετε να παίξετε έναν σημαντικό πολιτικό ρόλο μεταξύ των δύο πλευρών», ανέφερε χαρακτηριστικά.\nΔηλώσεις κατά τη συνάντηση του Πρωθυπουργού, Αλέξη Τσίπρα, με τον Πρόεδρο της Παλαιστίνης, κ. Μαχμούτ Αμπάς\nΑΛΕΞΗΣ ΤΣΙΠΡΑΣ: Κύριε Πρόεδρε, θέλω να σας καλωσορίσω στην Ελλάδα. Για εμάς η επίσκεψή σας μας δίνει την ευκαιρία να αναδείξουμε τον ιστορικό δεσμό που συνδέει τους δύο λαούς μας. Μια σχέση στενή, φιλίας, αδελφική σχέση, που δοκιμάστηκε σε δύσκολες στιγμές, σφυρηλατήθηκε σε δύσκολες εποχές. Όλοι έχουν να θυμούνται την πολύ ζεστή σχέση του Προέδρου Αραφάτ με την Ελλάδα και την ελληνική κυβέρνηση, τότε με τον Ανδρέα Παπανδρέου, αλλά και αργότερα. Είμαι ιδιαίτερα χαρούμενος, που έχουμε την ευκαιρία σήμερα, να έχουμε εδώ εσάς, ως επικεφαλής της Παλαιστίνης, ως Πρόεδρος και επικεφαλής ενός αγώνα και ενός λαού, που δίνει την μάχη για να κατοχυρώσει το δίκιο του. Ένα δίκιο και έναν αγώνα που έχει συγκινήσει και έχει παρακινήσει αγώνες και διεκδικήσεις σε όλο τον κόσμο.\nΖούμε, δυστυχώς σε μια περίοδο που την περιοχή μας την περιτριγυρίζουν αρνητικές εξελίξεις μεγάλης αστάθειας, πόλεμοι, επεμβάσεις και ταυτόχρονα η άνοδος και η ανάπτυξη τρομοκρατικών οργανώσεων και τρομοκρατικών επιθέσεων, γι’ αυτό και είναι, ίσως, πιο κρίσιμο και πιο σημαντικό από κάθε άλλη φορά να αναδείξουμε την ανάγκη της συνεργασίας και της ειρηνικής εξεύρεσης λύσεων πάνω στα προβλήματα. Και η επίλυση του Παλαιστινιακού είναι ένα κλειδί για ειρηνικές εξελίξεις στην ευρύτερη περιοχή.\nΗ Ελλάδα φιλοδοξούμε να παίξει έναν εποικοδομητικό ρόλο σ’ αυτή την κατεύθυνση, ως μια χώρα που αποτελεί πόλο σταθερότητας στην ευρύτερη περιοχή. Αλλά και ως μια χώρα, που αποτελεί παραδοσιακή φίλο της Παλαιστίνης και του Αραβικού κόσμου, και ταυτόχρονα μια χώρα που βρίσκεται σε μια στενή σχέση και έχει συνεργασία και με το Ισραήλ. Συνεπώς μπορεί να παίξει αυτό το ρόλο μιας γέφυρας, στην κατεύθυνση μιας δίκαιης και βιώσιμης λύσης του παλαιστινιακού προβλήματος.\nΣας καλωσορίζω και πάλι στην Ελλάδα και είμαι βέβαιος ότι η επίσκεψή σας θα αποτελέσει έναν σημαντικό σταθμό στις σχέσεις μας και στην προσπάθεια να δώσουμε μια νέα ώθηση για την επίλυση του παλαιστινιακού προβλήματος.\nΜΑΧΜΟΥΝΤ ΑΜΠΑΣ: Κύριε Πρωθυπουργέ, σας ευχαριστώ θερμά. Αισθάνομαι ιδιαίτερη χαρά που εντός τεσσάρων μηνών σας έχω συναντήσει, ήδη τέσσερεις φορές. Την πρώτη φορά στην Ισμαηλίγια, ύστερα στα Ηνωμένα Έθνη, ύστερα στη Ραμάλα και τώρα εδώ. Γι’ αυτό θεωρώ τον εαυτό μου πλέον τυχερό, γιατί σας συναντώ μέσα σε αυτό το μικρό χρονικό διάστημα τέσσερεις φορές. Αυτό, όμως, αντανακλά και το βάθος των μεταξύ μας σχέσεων και της αμοιβαίας εμπιστοσύνης μεταξύ των δύο πλευρών. Οι σχέσεις μας είναι ιστορικές, είναι στενές, είμαστε γείτονες, έχουμε πολλά κοινά στοιχεία που μας συνδέουν και θα έλεγα ότι έχετε βάλει το χέρι σας επί τον τύπον των ήλων, πάνω στο ίδιο τραύμα όταν είπατε για την ανάγκη επίλυσης του Παλαιστινιακού προβλήματος, προκειμένου να επιλυθούν και άλλα προβλήματα. Αν επιλυθεί το παλαιστινιακό πρόβλημα θα λυθεί και το πρόβλημα της τρομοκρατίας που μας περικυκλώνει όλους τους λαούς. Είμαστε υπέρ της καταπολέμησης της τρομοκρατίας, είμαστε υπέρ της ειρηνικής επίλυσης και της πολιτικής επίλυσης όλων των προβλημάτων, που ζούμε στη Συρία, στο Ιράκ και σε άλλες περιοχές.\nΈχοντας καλές σχέσεις μεταξύ μας που μας δένουν, έχοντας και εσείς καλές σχέσεις με το Ισραήλ, μπορείτε και εύχομαι και είμαι σίγουρος ότι μπορείτε να πετύχετε και να διαδραματίσετε ένα σημαντικό πολιτικό ρόλο, μεταξύ των δύο πλευρών. Έχετε την ειλικρινή πρόθεση και την αποφασιστικότητα και δυνατότητα να διαδραματίσετε τέτοιον ρόλο.\nΟι σχέσεις μας καλύπτουν όλες τις πτυχές, όλο το φάσμα. Πριν από λίγο είχα συνάντηση με τον εξοχότατο Πρόεδρο της Ελληνικής Δημοκρατίας και τώρα συναντώ εσάς και εύχομαι οι συναντήσεις μας και οι συνομιλίες μας, να είναι διευρυμένες, προκειμένου, να καλύψουν όλους τους τομείς των διμερών σχέσεων.\nΣύμφωνα με το πρόγραμμα της επίσκεψής του κ. Αμπάς στην Ελλάδα, μετά τη συνάντηση με τον Αλ. Τσίπρα και τις κοινές δηλώσεις στα ΜΜΕ ο πρόεδρος της Παλαιστίνης θα καταθέσει στεφάνι στο Μνημείο του Άγνωστου Στρατιώτη.\nΤην Τρίτη το πρωί ο πρόεδρος της Παλαιστινιακής Αρχής θα μεταβεί στη Βουλή των Ελλήνων, όπου θα συναντηθεί με τον πρόεδρο της Σώματος, Νίκο Βούτση και στη συνέχεια θα απευθείνει ομιλία στην αίθουσα της Γερουσίας. Το μεσημέρι της ίδιας ημέρας έχει προγραμματιστεί συνάντηση του Παλαιστίνιου προέδρου με τον Αρχιεπίσκοπο Αθηνών και πάσης Ελλάδος Ιερώνυμο.


Κ. Λέχου: Πως πήρε την απόφαση να παντρευτεί - AllYou.gr\nΚ. Λέχου: Πως πήρε την απόφαση να παντρευτεί\nΤελικά πόσο δυσκολεύτηκε να πάρει την απόφαση να παντρευτεί;\nΗ απόφασή της να παντρευτεί ήταν η «κατάλληλη» στιγμή; «Ναι, ήταν μια πολύ βαθιά εσωτερική ανάγκη. Δεν είχε να κάνει με το τι λέει η κοινωνία, αν πρέπει να είναι ετσι ή αλλιώς. Ήταν μια ανάγκη δική μου, η οποία ήρθε και "κούμπωσε" με την ανάγκη του Μάνου. Είχαμε την ίδια ανάγκη, την ίδια στιγμή, οπότε συνέβη» είπε χαρακτηριστικά η ίδια.\nΑλλάζει ο γάμος μία σχέση;\n«Εκ των πραγμάτων την κάνει πιο βαθιά. Δεν είναι εύκολη υπόθεση ο γάμος κι εγώ είμαι στην αρχή του και δεν θέλω να λέω μεγάλες κουβέντες. Συζυγία σημαίνει βιώνω στον ίδιο ζυγό, δεν υπάρχει τίποτα χαρούμενο στη λέξη. Το "διπλό" είναι που το κάνει πιο ελαφρύ, είναι δηλαδή, σαν να σηκώνεις το βάρος της ζωής μαζί με κάποιον άλλον. Σίγουρα, όμως, και η σχέση είναι πιο ουσιαστική. Βέβαια, εγώ το βιώνω έτσι. Για κάποιον άλλον, το να παντρευτεί μπορεί να είναι ένα πάρτι. Για μένα ο γάμος δεν ήταν πάρτι, δεν έκανα πάρτι».\nΤι είναι, όμως, πιο δύσκολο στην κοινή διαδρομή του γάμου;\n«Να μπορείς να σέβεσαι την ύπαρξη του άλλου. Να της δίνεις το χώρο της και να μην πας να την καπελώσεις για να κάνεις το δικό σου - κι εννοώ να τιθασεύσεις τον εγωισμό σου. Οι άνθρωποι είμαστε πολύ εγωιστές. Όταν, λοιπόν, πρέπει να κάνεις λίγο πίσω, αυτό σε κάνει καλύτερο άνθρωπο και το "εγώ" γίνεται "εμείς"» ανέφερε η γνωστή ηθοποιός, ενώ για μερικά πράγματα που θεωρούνται «δεδομένα» στη ζωή ή σε κάποια σχέση, εξομολογήθηκε: «Για τον εαυτό μου όχι, γιατί δεν θεωρώ τίποτα δεδομένο. Ίσως και λόγω δουλειάς, από πολύ νωρίς κατάλαβα ότι τα πράγματα κερδίζονται κάθε μέρα και αυτό το έχω μεταφέρει σε όλους τους τομείς της ζωής μου. Κάθε μέρα πρέπει να αποδεικνύω κάτι, μετράω τις δυνάμεις μου και αυτό το έχω μεταφέρει και στις προσωπικές μου σχέσεις. Φυσικά υπάρχει η τάση να χαλαρώνουμε και να είναι προσωπική υπόθεσή του καθενός το να μένει σε εγρήγορση».


[A.2090] πού να αγοράσετε Anavar στεροειδή στο Γρεβενά Ελλάδα\nReviews » Anavar » πού να αγοράσετε Anavar στεροειδή στο Γρεβενά Ελλάδα\nΣε αντίθεση με άλλα στεροειδή όπου ο πρωταρχικός στόχος είναι να οικοδομήσουμε μάζα εκτός από δύναμη, Anavar είναι δημοφιλής για όσους επιθυμούν να οικοδομήσουμε δύναμη, αλλά να γίνει πιο ήπια και αγγειακή. Για το λόγο αυτό, αυτό είναι συνήθως αναφέρονται ως το "κοπή στεροειδές". Τυπικές δόσεις για τους ανθρώπους που ψάχνουν να αγοράσουν online σε Γρεβενά Ελλάδα σειρά Anavar από 50-100mg ανά ημέρα για μια εβδομάδα 6 έως 12 κύκλου (αν και μερικοί επιθυμούν να χρησιμοποιήσουν πάνω από 150 mg). Γυναίκες bodybuilders διαπιστώνουν συχνά δόσεις των 2,5 mg έως 10mg καθημερινά αποτελεσματική για την προώθηση της κέρδος μυών και δύναμη. Ενώ οι ανεπιθύμητες ενέργειες είναι ελάχιστες για Oxandrolone χρήστες, είναι ακόμα συκώτι τοξικά, και θα κλείσει παραγωγή τεστοστερόνης, έτσι ήπατος προστασία και σωστή PCT είναι απαραίτητη.\nAnavar είναι γνωστό για την παραγωγή "υπεράνθρωπη" δύναμη χωρίς όλα τα συνήθη κέρδη. Ψάχνουν σε Γρεβενά Ελλάδα στην προπόνησή τους στο επόμενο επίπεδο χωρίς να μοιάζουν με Άρνι να θελήσετε να εξετάσετε αυτό προ πάντων άλλοι.


Ταξίδι στο παρελθόν με 2 νέα παιδικά βιβλία , Focus - Παιδί - αθηνόραμα\nΤαξίδι στο παρελθόν με 2 νέα παιδικά βιβλία 0\nΑπό Κατερίνα Δρέσσου - 14/05/2019\nΣκέψου να είχες το κλειδί για ένα μουσείο και όποτε ήθελες να περιπλανιόσουν στους διαδρόμους του και να χάζευες τα εκθέματα του. Αυτό το μουσείο θα το βρεις στο «Βιβλιομουσείo» του Jo Nelson. Μέσα από την λεπτομερή εικονογράφηση του Richard Wilkinson, σε μια πολυτελή, καλαίσθητη έκδοση μεγάλου μεγέθους, θα ανακαλύψεις περισσότερα από 130 τεχνουργήματα αρχαίων πολιτισμών, μεταξύ τους η Αρχαία Ελλάδα, η Αίγυπτος, η Αρχαία Κίνα και η Πολυνησία. Θα ταξιδέψεις με τους Βίκινγκ, τους Μάγια, τους Κέλτες, τους Αζτέκους και διάφορους άλλους πολιτισμούς του αρχαίου κόσμου.\nΣτις σελίδες του βιβλίου ή καλύτερα στις αίθουσες του μουσείου θα βρεις αντικείμενα καθημερινής χρήσης, αλλά και άλλα πιο ιδιαίτερα για στιγμές χαράς ή θλίψης, ειρήνης ή πολέμου όπως κοσμήματα, όπλα, επιτραπέζια παιχνίδια, μάσκες κτλ\nΞεφύλλισε τις σελίδες του βιβλίου και ταξίδεψε στο Βρετανικό Μουσείο, το Λούβρο, το ΜΟΜΑ, το Εθνικό Μουσείο της Κίνας κ.ά.\ni Εκδόσεις Παπαδόπουλος, € 22,49\n#2 Η μπαλάντα της Ζηνοβίας\nΤι γίνεται όταν μια βασίλισσα ενός ασήμαντου, μέχρι πρότινος, βασιλείου αποφασίζει να κατακτήσει με τα στρατεύματά της τη Ρώμη; Η Ζηνοβία κυβερνά την Παλμύρα, που δεν είναι μια τυχαία πόλη, αλλά εμπορικό σταυροδρόμι Ανατολής και Δύσης, μια όαση με φοίνικες και τρεχούμενα νερά, που δεν άργησε να πλουτίσει και να γίνει δύναμη ικανή να κατακτήσει τη Ρώμη.\nΘα τα καταφέρει άραγε η γενναία πολεμίστρια να ελευθερώσει το βασίλειο της από την Ρωμαϊκή δύναμη και να γλιτώσει την αυτοκρατορία από τον κίνδυνο του Πέρση βασιλιά που καραδοκεί να την καταλάβει;\nΠώς συνδέεται τελικά το τίμημα που πλήρωσε η Παλμύρα τότε με το τίμημα που πληρώνει τώρα, εν όψει του πολέμου στη Συρία;\nΌλες σου οι απορίες θα λυθούν στο βιβλίο «Η Μπαλάντα της Ζηνοβίας» της πολυγραφότατης Ελένης Σβορώνου που κέρδισε το Α’ Βραβείο στον διαγωνισμό της Γυναικείας Λογοτεχνικής Συντροφιάς στην κατηγορία Λογοτεχνικό Βιβλίο Γνώσεων για παιδιά και συνοδεύεται από ατμοσφαιρική εικονογράφηση της Μαιρηλίας Φωτιάδου, γλωσσάρι και χρονολόγιο. Ωραία ιδέα για τα παιδιά της Ε’ δημοτικού, συμπληρωματική ως προς το μάθημα της ρωμαϊκής ιστορίας.\ni Ελληνοεκδοτική, € 7,65


Διπλός τερματισμός στους βαθμούς για τη McLaren | F1fan.gr\nΠρώτος διπλός τερματισμός της McLaren στη χρονιά που επιβεβαιώνει την πρόοδο της την περίοδο που άλλες ομάδες έχουν πτώση από τις αναμενόμενες θέσεις τους.\nΟ Carlos Sainz της McLaren, ξεκίνησε από την 9η θέση και κατάφερε να τερματίσει 7ος κάνοντας τον ταχύτερο γύρο του στο 1:45.807δ στον 43ο γύρο και έκανε μία στάση από τα μαλακά στα μεσαία ελαστικά στον 12 γύρο.\n“Είμαι ευτυχής που να σκόραρα αρκετούς βαθμούς σήμερα μετά από τη χθεσινή αποτυχία με εκείνη την κίτρινη σημαία. Ήξερα ότι ήταν απλώς θέμα χρόνου και περίμενα το να έχω ένα καθαρό αγώνα. Σήμερα επιδείξαμε σταθερό ρυθμό σε όλο τον αγώνα.\n“Συγχαρητήρια σε όλους στην ομάδα για το πρώτο διπλό τερματισμό του έτους. Μεγάλη προσπάθεια από όλους. Πρέπει να συνεχίσουμε να πιέζουμε, πρέπει να είμαστε φιλόδοξοι και να στοχεύουμε υψηλότερα! Είναι μια ωραία ώθηση τώρα ενόψη το Grand Prix στο σπίτι μου.”\nΟ Lando Norris στην άλλη McLaren ξεκίνησε 7ος και τερμάτισε 8ος, αφού σταμάτησε αρχικά στον 9ο γύρο για αλλαγή από μαλακό σε μεσαίο ελαστικό και ξανά στον 39ο γύρο υπό VSC για αλλαγή από μεσαίο σε μαλακό.\n“Συνολικά, είναι καλός αγώνας για εμάς ως ομάδα. Ένας διπλός τερματισμός στους βαθμούς, ο πρώτος του έτους, το οποίο είναι καλό. Ολόκληρος ο αγώνας ήταν αρκετά καλός. Η εκκίνηση μου ήταν ίσως η καλύτερη που έχω κάνει όλο το χρόνο και δεν έκανα λάθη. Τα ελαστικά φθάρθηκαν λίγο νωρίς στο πρώτο stint έτσι πήγα για αλλαγή στα μεσαία, είχα ένα καλό μεσαίο κομμάτι και πήραμε την απόφαση να δοκιμάσουμε τα μαλακά μετά το VSC.\n“Το σκεπτικό ήταν ότι τα άλλα ελαστικά, τα μεσαία, ενώ δεν είχαν φθαρθεί αρκετά, είχαν κάνει αρκετούς γύρους και δεν θα μπορούσαν να ενεργοποιηθούν σε θερμοκρασία εύκολα και πάλι. Τελικά φάνηκε ότι μπορούσαν, έτσι ήταν λάθος απόφαση. Θα μπορούσε να είχε πετύχει, ίσως αν ήταν λίγο πιο κρύες συνθήκες, αλλά δεν έγινε και αυτό είναι κάτι που πρέπει να κοιτάξουμε. Πάντα συμβαίνει στους αγώνες! Ένα καλό Σαββατοκύριακο συνολικά.”\nΟ Διευθυντής Αθλητικού τμήματος της McLaren, Gil de Ferran, δήλωσε: “Και τα δύο αυτοκίνητα στους βαθμούς, μας κάνει μια καλή μέρα στο γραφείο. Αν και ίσως από έξω, ίσως να έμοιαζε με έναν απλό αγώνα, στην πραγματικότητα δεν ήταν. Τα αυτοκίνητά μας είχαν καλό ρυθμό, ωστόσο, έπρεπε να είμαστε πολύ προσεκτικοί με τη διαχείριση των ελαστικών καθ ‘όλη τη διάρκεια.\n«Δεδομένου ότι είχαμε ένα «δωρεάν» pit-stop, επιλέξαμε να πάρουμε και μια συντηρητική και επιθετική στρατηγική ταυτόχρονα με το να φωνάξουμε τον Lando κατά τη διάρκεια του Virtual Safety Car. Με αυτόν τον τρόπο, ως ομάδα είχαμε καλύψει κάθε στρατηγικό ενδεχόμενο.\n“Συγχαρητήρια τόσο στον Lando όσο και στον Carlos, οι οποίοι οδήγησαν άψογα τον αγώνα τους. Συγχαρητήρια στη ομάδα στρατηγικής μας, η οποία εκτέλεσε τον πολύπλοκο αγώνα στην τελειότητα, και στο πληρώματα των pit μας, οι οποίοι και πάλι ήταν άψογοι.\n“Και τελικά, συγχαρητήρια σε όλους τους ανθρώπους της McLaren, οι οποίοι έχουν συνεχώς καταβάλει τεράστια προσπάθεια σε κάθε Grand Prix που προχωράμε. Φεύγουμε από εδώ με μια καλή γεύση στο στόμα μας, αλλά ακόμα, όπως πάντα, ήρεμα αποφασισμένοι να συνεχίσουμε να προχωράμε.”\nΜη χάσετε την ευκαιρία να συμμετέχετε στη κλήρωση για ένα αυτόγραφο του Carlos Sainz!\nCategories: McLaren, Norris, SainzBy Leon Alepidis 28 Απριλίου 2019\nPreviousPrevious post:Ο Bottas “άξιζε πραγματικά” τη νίκη – HamiltonNextNext post:Ο Ricciardo έχει βλέψεις για μελλοντικό τίτλο με τη Renault


Ανησυχητικά είναι τα νέα από το μέτωπο του κορωνοϊού, καθώς τα στοιχεία που έχουν στη διάθεσή τους μέχρι στιγμής οι υγειονομικές αρχές δείχνουν ότι σήμερα οδεύουμε προς νέο αρνητικό ρεκόρ κρουσμάτων κορωνοϊού.\nΣύμφωνα με πληροφορίες του enikos.gr τα κρούσματα που θα ανακοινωθούν σήμερα από τον ΕΟΔΥ θα είναι πολύ περισσότερα, ενώ δεν αποκλείεται η χώρα να σπάσει το φράγμα των 1.000 κρουσμάτων σε ένα 24ωρο.\nΤους φόβους ότι πλέον μπορεί να περάσουμε από τριψήφιο σε τετραψήφιο αριθμό κρουσμάτων, επιβεβαίωσε μιλώντας στον Realfm 97,8 και την εκπομπή του Νίκου Χατζηνικολάου ο πρόεδρος του ΕΟΔΥ Παναγιώτης Αρκουμανέας.\n«Το τελευταίο διάστημα υπάρχει μια έντονη αυξητική τάση, την προηγούμενη εβδομάδα είχαμε φτάσει πάνω από 900, μέσα στην εβδομάδα το πιο πιθανό είναι να φτάσουμε σε τετραψήφιο, πάνω από 1000 κρούσματα» δήλωσε ο πρόεδρος του ΕΟΔΥ. Ερωτηθείς αν θα γίνει σήμερα αυτό απάντησε «είναι αρκετά πιθανό να συμβεί σήμερα».\nΕντωμεταξύ, αρνητικό ρεκόρ αναμένεται να καταγράψει σήμερα η Θεσσαλονίκη με τα κρούσματα να φτάνουν, ακόμα και να ξεπερνούν τα 300.


Υπολογισμός ασφαλίστρων – Φθηνά ασφάλιστρα αυτοκινήτου!\nΥπολογισμός ασφαλίστρων – Βρείτε φθηνά ασφάλιστρα αυτοκινήτου!\nΤώρα μπορείτε εύκολα και γρήγορα να υπολογίσετε την ασφάλεια αυτοκινήτου σας και να βρείτε την πιο οικονομική προσφορά από τις μεγαλύτερες ασφαλιστικές εταιρείες!\nΤο μόνο που έχετε να κάνετε, είναι να συμπληρώσετε τα στοιχεία σας και τα στοιχεία του αυτοκινήτου στην παρακάτω φόρμα προσφοράς.\nΆμεσα θα μπορείτε να κάνετε σύγκριση τιμών στην ασφάλεια αυτοκινήτου και να βρείτε την πλέον συμφέρουσα επιλογή, με τις καλύψεις που σας ενδιαφέρουν!\nΠως θα βρείτε φθηνά ασφάλιστρα μέσα από τον υπολογισμό ασφαλίστρων αυτοκινήτου\nΟ υπολογισμός ασφαλίστρων μελετάει τα στοιχεία που έχετε καταχωρήσει και σας επιστρέφει αυτόματα τις τιμές και τις προσφορές των ασφαλιστικών εταιρειών.\nΕκείνη τη στιγμή δε παρεμβαίνει κάποιος άνθρωπος και η όλη διαδικασία γίνεται αυτοματοποιημένα.\nΆμεσα, μέσα σε μερικά δευτερόλεπτα έχετε τις προσφορές από όλες τις εταιρείες και μαζί τις καλύψεις που σας προσφέρουν.\nΑυτό που πρέπει να κάνετε, είναι κατ’ αρχήν να ξεκαθαρίσετε τις ανάγκες σας καθώς και τι ασφάλεια αναζητάτε.\nΘέλετε μια μικτή ασφάλεια ή σας καλύπτει η βασική κάλυψη;\nΑν έχετε καινούργιο αυτοκίνητο, με ηλικία μικρότερη των 5 ετών, τότε η πιο καλή επιλογή αποτελεί η μικτή ασφάλιση καθώς έτσι σας εξασφαλίζει το κεφάλαιό σας και επίσης έχετε ξεγνοιάσει από κάθε έννοια του αυτοκινήτου.\nΑν από την άλλη έχετε ένα αυτοκίνητο μεγαλύτερης ηλικίας ή αρκετά μικρής αξίας, τότε ίσως η βασική ασφάλεια αυτοκινήτου είναι αυτή που σας καλύπτει καλύτερα και ανταποκρίνεται στις δικές σας ανάγκες.\nΕπιπλέον των παραπάνω, θα πρέπει να επιλέξετε και μια σειρά από εξτρά καλύψεις όπως οδική βοήθεια, νομική προστασία, προστασία bonus malus, κ.α.\nΚάθε κάλυψη προσφέρει και κάτι διαφορετικό και σίγουρα δεν είναι απαραίτητες για όλους!\nΟι διαθέσιμοι τρόποι πληρωμής είναι μέσω κατάθεσης σε λογαριασμό, πιστωτική/χρεωστική κάρτα (προτείνεται για να γίνει άμεσα η έκδοση του συμβολαίου σας) καθώς και σε μερικούς συνεργάτες μέσω online wallet όπως Viva, Paypal, κ.α.\nΣτα ετήσια συμβόλαια ή σε συμβόλαια άνω κάποιας αξίας, υπάρχει η δυνατότητα για άτοκες δόσεις που φτάνουν έως και τις 12 μηνιαίες!\nΑυτό πρακτικά σημαίνει πως σε μια ετήσια ασφάλεια αυτοκινήτου, μπορείτε αφενός να εξασφαλίσετε τη σχετική έκπτωση και τη χαμηλή τιμή (καθώς τα ετήσια ασφάλιστρα έχουν αρκετά πιο συμφέρουσα τιμή απ’ ότι η εξάμηνη ασφάλεια αυτοκινήτου και πολύ περισσότερο έναντι της τρίμηνης ή μηνιαίας ασφάλισης) και αφετέρου να την πληρώνετε μήνα-μήνα μέσω της πιστωτικής κάρτας και των άτοκων δόσεων!\nΣυμπληρώστε τα στοιχεία σας ΕΔΩ και λάβετε άμεσα μέσα σε δευτερόλεπτα τις προσφορές των ασφαλιστικών εταιρειών.\nΜέσα σε 2 λεπτά μπορείτε να έχετε το επόμενο ασφαλιστήριο συμβόλαιο στα χέρια σας!


tyrveegallery - ΔΕΛΤΙΟ ΤΥΠΟΥ 25.01.2019\nΔΕΛΤΙΟ ΤΥΠΟΥ 25.01.2019\nΗ γκαλερί «Τύρβη», στο Μεσολόγγι, (Βενιζέλου 20), τιμώντας τη μνήμη του σπουδαίου Έλληνα σκηνοθέτη, σεναριογράφου και παραγωγού Θόδωρου Αγγελόπουλου, πραγματοποίησε την Πέμπτη 24 Ιανουαρίου, ημέρα συμπλήρωσης επτά ετών από την απώλειά του, και ώρα 8.00 μ.μ. τα εγκαίνια της έκθεσης φωτογραφίας του Ηλία Μπουργιώτη «Το βλέμμα της αιωνιότητας».\nΗ έκθεση περιλαμβάνει εικόνες που ο καταξιωμένος φωτογράφος συνέλαβε με το φακό του, κατά τη διάρκεια των γυρισμάτων των τριών τελευταίων ταινιών του Θόδωρου Αγγελόπουλου, μεταξύ των οποίων και της τελευταίας ημιτελούς ταινίας «Η άλλη θάλασσα». Ανθολογώντας στιγμές από τις δοκιμές, τα διαλείμματα και τις στιγμές περισυλλογής στη διάρκεια των γυρισμάτων, με ισότιμους συμπρωταγωνιστές στις φωτογραφίες τόσο τους ανώνυμους κομπάρσους όσο και γνωστούς ηθοποιούς, ο Ηλίας Μπουργιώτης προσπαθεί να αιχμαλωτίσει τη διαχρονικότητα της σκέψης και του έργου του μεγάλου σκηνοθέτη.\nΌπως αναφέρει και ο ίδιος ο Μπουργιώτης: «Ξεκινώντας τη φωτογραφική μου αναζήτηση στην ελληνική ύπαιθρο στα τέλη της δεκαετίας του 1980, ένας από τους δημιουργούς που με επηρέασαν με το έργο τους ήταν ο Θόδωρος Αγγελόπουλος. Με εντυπωσίαζε ο τρόπος που κινηματογραφούσε, τα πλάνα του, η φωτογραφία του, η μουσική των ταινιών του κ.ά. Κάπως έτσι γεννήθηκε το πρώτο μου βιβλίο με τίτλο Αθέατη Ελλάδα. Από τότε είχα την επιθυμία να βρεθώ κοντά του σε μια κινηματογραφική δημιουργία του και να φωτογραφίσω το backstage. Αυτό είχε το μεγαλύτερο φωτογραφικό ενδιαφέρον για μένα, ήταν κάτι που μπορούσε να έχει τη δική μου φωτογραφική ματιά, ενώ όλοι και όλα κινούνταν στον ρυθμό της προετοιμασίας για κάποιο κινηματογραφικό πλάνο, ενώ όλα συνέβαιναν πίσω από την κινηματογραφική κάμερα. Πάντα θα θυμάμαι τα όσα έζησα στις τρεις αυτές ταινίες. Από την πρώτη συνάντηση στη λίμνη Κερκίνη, όταν με ρώτησε γιατί θέλω να φωτογραφίσω. Του έδωσα τότε και ξεφύλλισε το βιβλίο μου Αθέατη Ελλάδα, με κοίταξε, χαμογέλασε και συνέχισε... Έως το τελευταίο πορτρέτο που του έκανα εκείνο το εφιαλτικό βράδυ στο Κερατσίνι, στην ανολοκλήρωτη ταινία του “Η άλλη Θάλασσα”.»


grsail 29 Ιανουαρίου 2009 - 7:25 μ.μ.\nΤώρα με την εκλογή του νέου πατριάρχη στην Ρωσία, το θέμα της Χάλκης γίνεται ακόμη πιο επίκαιρο. Ο πόνος που πήρε τους Αμερικάνους και λιγότερο τους Ευρωπαίους σχετικά με το Πατριαρχείο της Πόλης και την Σχολή της Χάλκης έχει πράγματι τον ‘συμβολισμό’ του! Φαντάζεστε ο νέος Ρώσος Πατριάρχης (που ακούγεται ότι είναι δραστήριος και νεότατος) να εκπροσωπεί από τούδε τα 200 περίπου εκατομμύρια Ορθοδόξων; Αντιλαμβάνεστε την τεράστια σημασία που αυτό θα είχε στο θρησκευτικό στο πολιτιστικό αλλά και στο ΠΟΛΙΤΙΚΟ επίπεδο; Γι' αυτό τους πήρε ο πόνος και αυτός είναι ο 'συμβολισμός'...\nNativist 30 Ιανουαρίου 2009 - 10:20 π.μ.\nΜα ο πόνος δεν τους πήρε τώρα μόνο. Θεωρούν το Οικουμενικό Πατριαρχείο ως ανάχωμα στον ρωσικό επεκτατισμό προς το Αιγαίο. Αυτό ονομάζεται «εκκλησιαστική διπλωματία». Κατά τα άλλα, λένε ότι ο Κύριλλος είναι πολύ πιο αντιδραστικός από τον κυρό Αλέξιο Β’, με την έννοια ότι προσεγγίζεται δυσκολότερα για διάλογο και είναι πολύ επιφυλακτικότερος έναντι του Βατικανού από τον προκάτοχό του. Οψόμεθα.\ngrsail 30 Ιανουαρίου 2009 - 11:40 π.μ.\nΟτιδήποτε είναι κακό για την 'Δύση' (EU/USA) είναι καλό για την ανθρωπότητα! Εκεί καταντήσαμε! Οι Ευρώπη - για μία ακόμη φορά - απέτυχε να αντιληφθεί ότι δεν είναι δυντή η ιστορική της συνέχεια - σε κανένα επίπεδο - χωρίς την Ρωσία. Ούτε στην οικονομία, ούτε στην άμυνα, ούτε στην πολιτική και οπωσδήποτε ούτε στον πολιτισμό.\nΚαλως έρθες Thanassis Kontonatsios


Νύχτα τρόμου για ζευγάρι στην Ηλεία | Pronews\n16/10/2016 - 15:09 | Τελευταία ενημέρωση: 09/05/2017 - 18:56\nΝύχτα τρόμου για ζευγάρι στην Ηλεία\nΣτιγμές τρόμου έζησε ένα ηλικιωμένο ζευγάρι στα Λεχαινά, όταν τρεις άνδρες μπήκαν στο σπίτι τους, τους ξυλοκόπησαν άγρια και τους απέσπασαν 650 ευρώ.\nΤρεις δράστες μπήκαν στη μονοκατοικία του ηλικιωμένου ζευγαριού με την απειλή κυνηγετικού όπλου. Ακινητοποίησαν τον 74χρονο και την 78χρονη και άρχισαν να ψάχνουν τα συρτάρια από τα έπιπλα του σπιτιού.\nΟι δύο από τους δράστες είχαν καλύψει το πρόσωπό τους με καλσόν, ενώ ο τρίτος όχι. Ήταν όμως γνωστός του ηλικιωμένου που αμέσως τον αναγνώρισε!\nΟι δράστες χτύπησαν τους ηλικιωμένους, τον άντρα στο πρόσωπο και τη γυναίκα στο κεφάλι. Οι ληστές βρήκαν το ποσό των 650 ευρώ και στη συνέχεια έφυγαν.\nΟι δύο ηλικιωμένοι αφού ξεπέρασαν το αρχικό σοκ της επίθεσης κατάφεραν στις 4:00 να ενημερώσουν συγγενή τους που κάλεσε τις αστυνομικές αρχές. Λόγω της κατάστασής τους στη συνέχεια με ασθενοφόρο του ΕΚΑΒ μεταφέρθηκαν στο Γ.Ν. Πύργου για την παροχή των πρώτων βοηθειών.\nΟ ηλικιωμένος μιλώντας στους αστυνομικούς δήλωσε πως αναγνώρισε τον ένα από τους δράστες, αυτόν που δεν φορούσε καλσόν, τον οποίο και κατονόμασε. Λίγο μετά τις εφτά το πρωί σε μια κοινή επιχείρηση των αστυνομικών του Α.Τ. Λεχαινών, της Υποδιεύθυνσης Ασφάλειας Πύργου και του Τμήματος Ασφαλείας Αμαλιάδας, ο φερόμενος ως δράστης ηλικίας 55 ετών συνελήφθη κοντά στο σπίτι του στα Λεχαινά. Ο ίδιος δεν παραδέχθηκε την πράξη του. Οι άλλοι δύο δράστες αναζητούνται...


ΕΡΤ ΕΡΤ1 ΕΡΤ2 ΕΡΤ3\n28/09/2020, 17:57 1\nΜε τη νέα καμπάνια της δημόσιας τηλεόρασης «ΕΡΤ. Κάθε μέρα, το καλύτερό μας»\nΤα νέα λογότυπα και τα σήματα της ΕΡΤ είναι από σήμερα Δευτέρα 28 Σεπτεμβρίου στον «αέρα» με τη νέα καμπάνια της δημόσιας τηλεόρασης «ΕΡΤ. Κάθε μέρα, το καλύτερό μας».\nΠαράλληλα, η έμφαση που έχει δοθεί στη χρωματική αρίθμηση των καναλιών της ΕΡΤ, καταδεικνύει τη στρατηγική επιλογή να είναι πλέον ξεκάθαρη στους τηλεθεατές η ταυτότητα και η φυσιογνωμία του κάθε σταθμού ήδη με την πρώτη ματιά.\nΓια την ΕΡΤ1, που απευθύνεται στο ευρύ κοινό και θα συνδυάζει πλέον την ενημέρωση και την ψυχαγωγία επιλέχθηκε το μπλε χρώμα, για την ΕΡΤ2 η οποία θα αναδείξει τον ελληνικό πολιτισμό το κόκκινο, ενώ για την ΕΡΤ3 που θα έχει στο επίκεντρό της την ελληνική περιφέρεια, την καινοτομία και το περιβάλλον το πράσινο.\nγια την ΕΡΤ2 η οποία θα αναδείξει τον ελληνικό πολιτισμό το κόκκινο\nΝαι,ταιριαστο χρωμα με το μπλε της Ελληνικης σημαιας...Για Τουρκους μας περασαν οι φωστηρες της ΕΡΤ


ΑρχικήΤελευταίες προσφορές με δωρεάν περιστροφές 2021Μπόνους εγγραφής καζίνο Guts\nΕίμαστε περήφανοι που ανακοινώνουμε μια αποκλειστική προσφορά από το Guts Casino για όλα τα μέλη μας που βρίσκονται στην Ευρώπη και τον Καναδά. Αυτό το διαδικτυακό καζίνο προσφέρει τις υπηρεσίες του στην ΕΕ και οι Καναδοί ιδρύθηκαν το 2010 και παρόλο που αυτά τα παιδιά είναι σχετικά νέα στη διαδικτυακή σκηνή τυχερών παιχνιδιών.\nΤο Guts Casino φαίνεται να τα έχει όλα όταν πρόκειται για μια υπέροχη εμπειρία παιχνιδιού. Θα απολαύσετε μερικά από τα καλύτερα διαδικτυακά παιχνίδια καζίνο που μπορείτε να βρείτε οπουδήποτε.\nΟι προσφορές στο Guts είναι εξαιρετικές και με όλες τις επιπλέον προσφορές να εκτελούνται συνεχώς στο Guts, δεν θα βαρεθείτε ποτέ αυτό είναι σίγουρο. Έχετε το "Guts" για να παίξετε;\nΕυπρόσδεκτη προσφορά ΕΕ\n* 200% έως 100 € + 100 Δωρεάν περιστροφές στο κουλοχέρη Βίκινγκς\nΟι χώρες που έγιναν δεκτές για αυτήν την προσφορά είναι: Σουηδία, Φινλανδία, Νορβηγία (και υπόλοιπη Ευρώπη, Διαβάστε T & Cs)\nΚαναδική προσφορά καλωσορίσματος\nΤο αποκλειστικό καναδικό μπόνους καλωσορίσματος αποτελείται από * 100% μπόνους πρώτης κατάθεσης έως 500 $ και 100 περιστροφές μπόνους στο βιβλίο των νεκρών online παιχνίδι κουλοχέρηδων βίντεο.\nΟι παίκτες που θέλουν να απολαύσουν αυτό το τεράστιο μπόνους καλωσορίσματος πρέπει να θυμούνται να χρησιμοποιούν τον κωδικό μπόνους: CA500\nΗ περιοχή Βιβλίο του κουλοχέρη Dead είναι ένας διαδικτυακός κουλοχέρης με πέντε τροχούς, δέκα γραμμές πληρωμής, που δημιουργήθηκε και κυκλοφόρησε από την Play'nGo. ο το παιχνίδι βασίζεται στον αρχαίο αιγυπτιακό κόσμο, και τις επικές περιπέτειες του Rich Wild. Οι παίκτες θα λατρέψουν το μαγευτικό παιχνίδι, γεμάτο με γενναιόδωρα χαρακτηριστικά μπόνους. τα οποία ενσωματώνονται τέλεια με υπερσύγχρονα γραφικά, κινούμενα σχέδια και δελεαστικά κλιπ ήχου.\nΤο Guts Casino διαθέτει περισσότερα από 750 παιχνίδια καζίνο για να απολαύσετε, τα οποία περιλαμβάνουν μια τεράστια λίστα με online κουλοχέρηδες που κυμαίνονται από κλασικά και τρισδιάστατα παιχνίδια έως παιχνίδια High Roller, Video και Progressive Jackpot.\nΤο κινητό καζίνο τους είναι υπέροχο και δεν απαιτεί λήψη ούτε εγκατάσταση οποιασδήποτε εφαρμογής. καθώς ο ιστότοπος είναι πλήρως βελτιστοποιημένος ώστε να ταιριάζει σε κάθε φορητή συσκευή, από Android και Blackberry έως iPhone και tablet.\nΌλα τα παιχνίδια είναι πιστοποιημένα με RNG, και αυτό σημαίνει ότι όλα τα παιχνίδια και τα αποτελέσματα είναι όλα τυχαία και δεν υφίστανται κανένα νόημα. Ο πραγματικός ιστότοπος είναι κρυπτογραφημένος, με ψηφιακό πιστοποιητικό που διατηρεί όλες τις πληροφορίες ιδιωτικές και προστατευμένες ανά πάσα στιγμή. έτσι ώστε τα προσωπικά και τραπεζικά στοιχεία των παικτών να μην διατρέχουν ποτέ κίνδυνο.\nΕπιπλέον, όλες οι σχέσεις και οι συνεργασίες με τρίτα μέρη που έχουν σχέση με το Guts Casino είναι αξιόπιστες και καθιερωμένες οντότητες, τόσο εντός όσο και εκτός της βιομηχανίας τυχερών παιχνιδιών.\nΈτσι, για παράδειγμα, αν ίσως τραπεζικά ιδρύματα, λύσεις πληρωμών, ασφάλεια, τεχνολογία ή παιχνίδια? θα είναι όλοι από τους καλύτερους στους αντίστοιχους τομείς τους. Επομένως, οι παίκτες θα είναι σίγουροι ότι όλα είναι καλά όταν αναγνωρίζουν γνωστά ονόματα όπως Netent, Betsoft, Microgaming, NYX gaming, Skrill, Neteller, Mastercard και Visa.\nΤο περιεχόμενο είναι ένας άλλος κρίσιμος παράγοντας. Προς το παρόν, υπάρχουν περισσότερα από 750 παιχνίδια για να απολαύσετε, από όλους τους καλύτερους παρόχους παιχνιδιών στον κλάδο.\nΕπιπλέον, το Guts Casino προσφέρει μια πληθώρα από συνεχείς προσφορές όπως το Friday Feelin 'και το Blackjack πηγαίνει ΜΕΓΑΛΟ. Επιπλέον, αυτός ο χειριστής ξέρει πώς να μεταχειρίζεται τους μεγάλους επενδυτές, με υψηλά μπόνους για καναδικούς παίκτες.\nΑν λοιπόν πιστεύετε ότι δεν υπάρχει χρόνος να χάσετε, εγγραφείτε στο Guts Casino και συλλέξτε το μπόνους σας που θα σας κάνει ένα έντερο γεμάτο μετρητά!\nΗ νέα προσφορά μπόνους εγγραφής καζίνο Bao\nετικέτες: βιβλίο με δωρεάν περιστροφές, μπόνους καζίνο Δευτέρας, κολλώδεις ληστές δωρεάν περιστροφές, Πέμπτη μπόνους καζίνο, δωρεάν περιστροφές Βίκινγκς\nΜόνο 18+ νέοι πελάτες. $ 10 Ελάχ. Μπόνους 100% έως 500 $. Μπόνους στοίχημα 35 φορές σε 30 ημέρες. Οι Skrill, Neteller, Paysafecard εξαιρούνται από την προσφορά. Εφαρμογή στάθμισης παιχνιδιού. Ισχύουν οι Γενικοί Όροι και Προϋποθέσεις


Aγκαλιά με την πρόκριση ο Ολυμπιακός | Η ΚΑΘΗΜΕΡΙΝΗ\nO Πάρντο (μέσον) μπήκε στον αγώνα ως αλλαγή και με δύο γκολ «γύρισε» το ματς, δίνοντας την τρίτη συνεχόμενη στον Ολυμπιακό.\n5 Νοεμβρίου, 2015 05.11.2015 • 06:30\nΜε τον Πάρντο να μπαίνει στο παιχνίδι στο 63΄, να σκοράρει στο 65΄ και το 90΄ και να κερδίζει μία αποβολή στο 79΄, ο Ολυμπιακός επικράτησε της Ντιναμό Ζάγκρεμπ με 2-1 και στρογγυλοκάθισε στη δεύτερη θέση του έκτου ομίλου και, πλέον, μπορεί να ατενίζει το ευρωπαϊκό του μέλλον τουλάχιστον από το Γιουρόπα Λιγκ. Η Μπάγερν συνέτριψε την Αρσεναλ με 5-1 και το αν θα συνεχίσουν οι πρωταθλητές στους 16 του Τσάμπιονς Λιγκ ή στους 32 του Γιουρόπα Λιγκ θα εξαρτηθεί από τα άλλα δύο παιχνίδια, με την Μπάγερν στο Μόναχο στις 24/11 και την Αρσεναλ στο Φάληρο στις 9/12.\nΟι «ερυθρόλευκοι» είχαν τις πρώτες καλές ευκαιρίες με το σουτ του Φορτούνη στο 7΄ που πέρασε λίγο άουτ και την κεφαλιά του Ερνάνι στο 15΄ που είχε την ίδια κατάληξη. Κόντρα στη ροή του ματς, όμως, οι Κροάτες εκμεταλλεύτηκαν στο έπακρο τη μοναδική φορά που δημιούργησαν προϋποθέσεις για γκολ. Στο 21΄ ο Πίβαριτς σέντραρε, ο Χότζιτς… ξεχάστηκε ανάμεσα στους Σιόβα και Μποτία και με κεφαλιά έστειλε την μπάλα στα δίχτυα. Στα υπόλοιπα 25 λεπτά, η μόνη απειλή προς την εστία του Φερνάντο προήλθε από ένα σουτ του Σεμπά στο 41΄.\nΣτο δεύτερο μέρος, ο Ολυμπιακός δεν είχε άλλη επιλογή από το να επιτεθεί. Μόλις στο 53΄ ο Ιντέγε κέρδισε πέναλτι από τον Σάντος, αλλά ο Φορτούνης ήταν σε… κακό φεγγάρι σπαταλώντας τη μεγάλη ευκαιρία. Την εκτέλεσή του απέκρουσε ο Εντουάρντο, ενώ και στην επαναφορά έστειλε την μπάλα ψηλά άουτ! Το νέο «πάγωμα» για τους γηπεδούχους ξεπεράστηκε περίπου ένα δεκάλεπτο αργότερα. Ο Σίλβα στο 63΄ έριξε τον Πάρντο στο παιχνίδι και ο Κολομβιανός μόλις δύο λεπτά αργότερα τον δικαίωσε και σκόραρε με σουτ έπειτα από πάσα του Ιντέγε. Ο Πάρντο δεν αρκέστηκε στο γκολ και συνέχισε να αναστατώνει την άμυνα της Ντιναμό. Στο 79΄ με έξοχη προσπάθεια κέρδισε την αποβολή του Πίβαριτς, ο οποίος για να τον ανακόψει, χρειάστηκε να τον κρατήσει παρατεταμένα από τη φανέλα. Μετά την αποβολή ο Σίλβα ρίσκαρε, έριξε στο ματς και τον Φινμπόγκασον, αλλά ο άνθρωπος του αγώνα δεν ήταν άλλος από τον Πάρντο. Ισοφάρισε, άφησε τους Κροάτες με 10 παίκτες και ολοκλήρωσε την προσωπική του παράσταση με το νικητήριο γκολ στο 90΄, το οποίο και οδηγεί τον Ολυμπιακό σε νέα ευρωπαϊκά μονοπάτια. Η βαθμολογία σε 4 αγώνες: Μπάγερν 9, Ολυμπιακός 9, Αρσεναλ 3, Ντιναμό 3.\nΟΛΥΜΠΙΑΚΟΣ: Ρομπέρτο, Μποτία (51΄ Ντα Κόστα), Ελαμπντελαουί, Σιόβας, Μασουακού, Μιλιβόγιεβιτς, Φορτούνης, Κασάμι (81΄ Φινμπόγκασον), Ερνάνι (64΄ Πάρντο), Σεμπά, Ιντέγε.\nΝΤΙΝΑΜΟ ΖΑΓΚΡΕΜΠ: Εντουάρντο, Μάτσελ, Ταραβέλ, Αντολιτς, Μασάδο, Σάντος, Πίβαριτς, Ρογκ, Φερνάντες (88΄ Φερνάντες), Χότζιτς (57΄ Ενρίκες), Πιάτσα (80΄ Σιγκάλι).\nΤα άλλα αποτελέσματα: 5ος όμιλος: Μπαρτσελόνα – ΜΠΑΤΕ 3-0, Ρόμα – Μπάγερ Λεβερκούζεν 3-2. Η βαθμολογία: Μπαρτσελόνα 10, Ρόμα 5, Μπάγερ 4, ΜΠΑΤΕ 3. 7ος: Τσέλσι – Ντιναμό Κιέβου 2-1, Μακάμπι Τελ Αβίβ – Πόρτο 1-3. Η βαθμολογία: Πόρτο 10, Τσέλσι 7, Ντιναμό 5, Μακάμπι 0. 8ος: Γάνδη – Βαλένθια 1-0, Λιόν – Ζενίτ 0-2. Η βαθμολογία: Ζενίτ 12, Βαλένθια 6, Γάνδη 4, Λιόν 1.\n• O Γουέιν Ρούνι έσωσε την κατάσταση προχθές στο Ολντ Τράφορντ, σκοράροντας για τη Μάντσεστερ Γιουνάιτεντ στο 1-0 επί της ΤΣΣΚΑ στο Τσάμπιονς Λιγκ μετά από 404 άγονα λεπτά σε όλες τις διοργανώσεις, όμως οι αποδοκιμασίες σε βάρος του προπονητή Λούις Φαν Χάαλ, προαναγγέλλουν προβλήματα για τον Ολλανδό τεχνικό.\nΕπιστροφή σε ρυθμούς Τσάμπιονς Λιγκ\n«Διπλή» ήττα για τον Ολυμπιακό